2 Tesaluoniyan 2:3\nNo mek nobadi fuul unu op non at aal. Kaaz da die de naa kom til wan taim kom wen uol iip a piipl a-go go gens Gad an no waahn av notn fi du wid im. An da die de naa kom til di Man we brok Gad Laa shuo op — di man we Gad boun fi tier dong an mash op iina el.\nDi Uoli Spirit tel wi plien plien se iina dem laas die ya, nof piipl a-go ton dem bak pan di chuut bout Jiizas an go biliiv iina wa di wikid laiyad spirit tel di faalz tiicha dem fi priich.\nMi breda an sista, mek shuor se non a unu no av aat we so wikid dat unu no biliiv iina di Gad we alaiv — di siem wan we mek piipl liv.\nDi siid dem we jrap pan di grong we bier rakstuon de, a piipl we glad fi Gad wod, biliiv Gad wod fi likl bit, bot siem laik di plaant dem uufa ruut no go dong diip iina di grong, dem no mek Gad wod go diip iina dem aat. Dem biliiv fi likl bit, bot wen taim kom fi dem get tes, dem ton bak — siem laik ou di plaant jrai op an ded.\n Notn kyaahn mek piipl we did a waak wid Gad an ton bak an tap biliiv iina im, we did nuo di chuut we kom fram Gad, we did nuo ou it fiil fi Gad gi dem sopm kaaz dem get tingz fram im, we get di Uoli Spirit tu laik ada piipl, we did ties an nuo fi demself se Gad wod gud, an we fiil an nuo di powa we kom wen Gad staat ruul iina evri wie, an den afta aal a dat ton dem bak pan Gad, notn kyaahn mek dem piipl de kom bak tu Gad agen. Kaaz a niel dem a niel Gad Bwai Pikni pan di kraas wan muo taim, an mek piipl a luk dong pan im an tek im fi fuul.\n2 Piita 2:20-22\n Ef nobadi manij fi get we fram di wikidnis a da worl ya, kaa dem kom fi nuo wi Laad, Jiizas Krais, di wan we siev wi, an den dem siem wan go tai op bak demself iina wikidnis an mek it kangka dem, dem wosaraaf nou dan bifuo dem did fos biliiv an staat fala Jiizas. Dem wuda betaraaf ef dem neva nuo di rait wie iina di fos plies, dan fi dem nuo it an den go ton dem bak pan wa Gad se wi fi du — di sed mesij we dem did get. Dem pruuv se di pravorb dem rait fi chuu. Di pravorb dem se, “Wan daag ton bak tu wa it vamit op” an “Wan pig we wash aaf aredi gaan bak gaan wala-wala iina di mod.”\n Kaaz ef wi mek op wi main se wi a-go gwaan sin galang afta wi don nuo wa chuu, no muo sakrifais no de fi tek we wi sin yu nuo. Bot notn no lef fi wi du dan fi wiet an fried a Gad jojment we a kom, plos di wikid wikid faiya we im a-go tek bon op di piipl dem we fait gens im. Ef sumadi did brok di Laa we Gad did gi Muoziz, an tuu ar chrii sumadi se dem si im ar shi a brok di Laa, dem wuda kil da sumadi de an dem naa sari fi dem niida. So a umoch wos Gad fi ponish sumadi we chrampl op pan im Bwai Pikni, an we chriit Jiizas blod laik se it chiip, wen a it yuuz fi set op di nyuu plan we Gad mek? An a it yuuz fi tek we da siem sumadi de sin. Umoch wos im ar shi fi get ponish wen dem taak gens di Uoli Spirit we shuo wi wan kain-a lov we wi no iivn dizorv — iihn, umoch wos?\n Kaaz wan taim a-go kom wen piipl naa go put op wid ar lisn tu wa Gad piipl a tiich. Insted-a dat, fi mek demself api, dem a-go luk fi di tiicha dem we wi tel dem wa dem waahn fi ier, kaaz dem lov ier nyuu sitn. An dem a-go ton dem bak pan di chuut an staat lisn tu di tuori dem we a no chuu.\nEf sumadi no tan pan mi, dem komiin laka di lim dem we get fling we an den jrai op. Piipl pik op dem lim de, fling dem iina faiya an bon dem op.\n Di Uoli Spirit tel wi plien plien se iina dem laas die ya, nof piipl a-go ton dem bak pan di chuut bout Jiizas an go biliiv iina wa di wikid laiyad spirit tel di faalz tiicha dem fi priich. Dem tiicha ya a ipokrit, dem no nuo rait fram rang kaaz dem naa no kanchens.\n2 Piita 2:1\nYu did av faalz prafit we yuus tu kom tu di piipl dem iina di paas, a siem so nou faalz tiicha wi kom tu unu. Widout unu iivn si wa a gwaan, dem wi siniik iin di faalz sitn we dem tiich fi mek unu chrie. An dem aal a se Jiizas Krais, di Laad an Maasta, a no fi dem Laad, wen a im siem wan did pie fi mek dem go frii, so dat sin no av no powa uova dem. Bot bifuo dem kyan iivn bat dem yai, a el an powda ous dem a bring dong pan demself.\n Uol iip a piipl a-go gi op an tap fala mi. Dem a-go sel out dem wan aneda an iet dem wan aneda. Nof nof faalz prafit a-go kom bout an chrik chrik op uol iip a piipl, an kaa wikidnis a-go pred laik wail faiya, muos piipl aat a-go ton kuol an dem naa bada lov piipl laik wan taim.\n2 Piita 3:17\nSo fren, laik ou unu nuo dis aredi, wach out an no bada mek di rang we di wikid piipl dem we no bizniz wid Gad a du, kaaz unu fi chrie. Unu biliiv iina Gad chrang chrang nou, so no bada jrap aafa faam.\nFram da taim de, nof a im falara dem ton bak an tap fala im. So im se tu im twelv falara dem se,\n2 Piita 2:17\nDem piipl ya komiin laik wan foutn widout no waata, dem a laik kloud we staam bluo we; di daakis paat a el a wiet fi dem.\n Di Uoli Spirit tel wi plien plien se iina dem laas die ya, nof piipl a-go ton dem bak pan di chuut bout Jiizas an go biliiv iina wa di wikid laiyad spirit tel di faalz tiicha dem fi priich. Dem tiicha ya a ipokrit, dem no nuo rait fram rang kaaz dem naa no kanchens. Dem tiich se piipl no fi get marid an dem no fi nyam sortn an sortn fuud. Bot di piipl we biliiv iina di chuu Gad nuo se Gad mek aal fuud fi nyam, aal yu afi du a gi tangks fos.\n1 Korintiyan 10:12\nSo ef yu tingk se yu a tan op chrang, yu beta wach yuself so dat yu no jrap dong.\n “Wen dat apm, dem a-go tek unu, an gi unu uova tu di piipl dem we a-go ponish unu an kil unu. An kaa unu a fala mi, piipl fram aal bout a-go iet unu. Uol iip a piipl a-go gi op an tap fala mi. Dem a-go sel out dem wan aneda an iet dem wan aneda.\n Den wan a Jiizas twelv falara dem, di wan we niem Juudas Iskyariyat, lef go wich paat di ed priis dem de. Ier im tu dem no, “Wa unu wi gi mi, ef mi elp unu ares Jiizas?” So dem kount out toti silva kain an se a dat im wi get. Fram da taim de Juudas staat luk fi wan chaans fi sel out Jiizas.\n an gwaan biliiv iina Jiizas Krais no mata wa an du we yu nuo iina yu aat rait. Kaaz som piipl ton dem bak pan wa dem nuo iina dem aat rait, an mash op dem fiet iina Gad. Tuu piipl we dis apm tu a Aimeniyos an Aligzanda. Mi ton dem uova tu Sietan so dat dem wi lorn no fi kos Gad.\nDem piipl de lef fram mongks unu, bot dem a neva did riili paat a unu at aal. Ef dem a did paat a unu dem wuda tan wid unu. Bot wen dem lef, dat shuo se dem a neva paat a unu choch at aal at aal.\n Mek wi gwaan miit tugeda an kip choch — no tap, laik we som piipl a du. Insted-a dat mek wi kom tugeda an taak so wi wan aneda aat kyan get chrangga; wos laka ou di Laad suun kom bak, mek wi du dem sitn de muo an muo nou. Kaaz ef wi mek op wi main se wi a-go gwaan sin galang afta wi don nuo wa chuu, no muo sakrifais no de fi tek we wi sin yu nuo. Bot notn no lef fi wi du dan fi wiet an fried a Gad jojment we a kom, plos di wikid wikid faiya we im a-go tek bon op di piipl dem we fait gens im. Ef sumadi did brok di Laa we Gad did gi Muoziz, an tuu ar chrii sumadi se dem si im ar shi a brok di Laa, dem wuda kil da sumadi de an dem naa sari fi dem niida. So a umoch wos Gad fi ponish sumadi we chrampl op pan im Bwai Pikni, an we chriit Jiizas blod laik se it chiip, wen a it yuuz fi set op di nyuu plan we Gad mek? An a it yuuz fi tek we da siem sumadi de sin. Umoch wos im ar shi fi get ponish wen dem taak gens di Uoli Spirit we shuo wi wan kain-a lov we wi no iivn dizorv — iihn, umoch wos? Kaaz wi nuo a uu se, “A mi a di wan we a-go ponish piipl fi di wikidnis we dem du, an mi a-go pie dem bak fi aal a di bad sitn dem we dem du.” An wan neks taim im se, “Di Laad wi joj im piipl dem.” A no wan nais sitn fi jrap iina di an fi di Gad we a liv, an im ponish yu yu nuo — enibadi we dat apm tu fi kech dem fried!\n Di siid we jrap wich paat bier rakstuon de, a di sumadi we ier di wod an glad fi it siem taim. Bot siem laik di plaant uufa ruut no go dong diip iina di grong, im no mek Gad wod go diip iina im aat, so im no laas no taim. Bot wen tof taim lik im siek-a Gad wod, im gi op an ton bak siem taim — siem laik ou di plaant jrai op an ded.\n1 Korintiyan 9:27\nNuo mi no mek mi badi kanchuol mi, mi kanchuol mi badi an mek it du wa mi waahn it fi du. Da wie de afta mi don priich di Gud Nyuuz Gad kyaahn se mi no dizorv fi mi praiz.\n Notn kyaahn mek piipl we did a waak wid Gad an ton bak an tap biliiv iina im, we did nuo di chuut we kom fram Gad, we did nuo ou it fiil fi Gad gi dem sopm kaaz dem get tingz fram im, we get di Uoli Spirit tu laik ada piipl, we did ties an nuo fi demself se Gad wod gud, an we fiil an nuo di powa we kom wen Gad staat ruul iina evri wie, an den afta aal a dat ton dem bak pan Gad, notn kyaahn mek dem piipl de kom bak tu Gad agen. Kaaz a niel dem a niel Gad Bwai Pikni pan di kraas wan muo taim, an mek piipl a luk dong pan im an tek im fi fuul. Kaaz di grong we suok op di rien we faal pan it nof nof, an we mek plaant gruo an bier fuud we di faama kyan nyam — Gad bles da grong de. Bot di grong we onggl mek makabush an we eva wiid op wiid op, da grong de naa no yuus, an Gad suun mek it kyaahn bier notn; faiya a-go en op bon it dong.\nWel, dem ier se yu a tiich aal a di Juu dem we liv mongks di piipl we a no Juu se dem fi ton we fram we Muoziz tiich, no sorkomsaiz dem pikni, ar liv laik ou Juu fi liv.\nYu si di wan dem we gaan bak gaan fala di Laa an tingk se dat a-go mek tingz rait bitwiin dem an Gad — dem kot aaf demself fram Krais Jiizas. Unu a mek it so dat Gad naa go kyan gud an kain tu unu.\nKaaz ef wi mek op wi main se wi a-go gwaan sin galang afta wi don nuo wa chuu, no muo sakrifais no de fi tek we wi sin yu nuo.\nDi Man we Gad Pik a-go sen out im ienjel dem, an dem a-go tek outa im kindom evriting we mek piipl du rang an aal a di rang-duwa dem.\nKaaz wan taim a-go kom wen piipl naa go put op wid ar lisn tu wa Gad piipl a tiich. Insted-a dat, fi mek demself api, dem a-go luk fi di tiicha dem we wi tel dem wa dem waahn fi ier, kaaz dem lov ier nyuu sitn.\n2 Tesaluoniyan 2:3-4\n No mek nobadi fuul unu op non at aal. Kaaz da die de naa kom til wan taim kom wen uol iip a piipl a-go go gens Gad an no waahn av notn fi du wid im. An da die de naa kom til di Man we brok Gad Laa shuo op — di man we Gad boun fi tier dong an mash op iina el. Im a-go fait gens eniting an enibadi we piipl kaal gad, an eniting we dem worship. An im a-go put imself aiya dan dem. Im a-go aal tek siit iina Gad ous an kliem se im a Gad.\nNou, di wan we a di Wod ton man, im kom kom liv mongks wi, an wi si ou im big an powaful. Im a Faada Gad wan an onggl dege-dege Bwai Pikni. Faada Gad sen im kom an a di Faada mek im so big an powaful. Di Bwai Pikni shuo wi nof nof lov iivn duo wi no dizorv it, an a bier chuu sitn im shuo wi bout Gad.\nWi put wi chos iina di Gad we kyaahn ded an we siev evribadi, speshali di wan dem we biliiv iina im. Gad pramis fi mek wi liv fi eva ef wi chos iina im an a so mek wi afi chogl an wok aad.\n1 Piita 3:17\nEf unu du sitn gud an sofa — ef a so Gad se it fi go — unu betaraaf dan ef unu du sitn we rang an go sofa.\n1 Tesaluoniyan 2:3\ndi mesij we wi bring kom gi unu neva kom fram no lai. Wi neehn tel unu fi di rang riizn, an wi neehn a chrai fi chrik unu niida.\nDem tiicha ya a ipokrit, dem no nuo rait fram rang kaaz dem naa no kanchens.\nSo im tel dem se, “Ef nobadi brok op wid dem waif an go marid sumadi els, im du rang gens im waif. Im komiin jos laik sumadi we a gi im waif bon.\n Den Sietan go iina Juudas, we dem kaal Iskyariyat, im a did wan a Jiizas Twelv apasl dem. So, Juudas go a di ed priis an di tap man dem we gyaad Gad ous fi taak bout ou im kuda sel out Jiizas an gi im uova tu dem. Dem glad so til an pramis fi pie im. Juudas mek baagin wid dem, an im wiet fi di chaans, wen di kroud no de de fi gi Jiizas uova tu dem.\n A dat mek mi tel unu se piipl a-go get paadn fram evri wikid an torbl sitn we dem du an evri wikid sitn we dem se bout Gad, bot enibadi we se wikid sitn bout Gad Spirit dem naa get paadn. Enibadi we chat bad gens di Man we Gad Pik, Gad wi paadn dem. Bot enibadi we chat bad gens di Uoli Spirit, dem naa go get paadn. Dem naa get paadn iina da laif ya ar di laif we a-go kom.


Anansi an Wizdom - Global African Storybook\nAnansi an Wizdom\nWie bak inna di diez piipl neva nuo notn. Dem neva nuo ou fi plaant fuud, ar ou fi mek klaat, or ou fi mek tuul outa aiyan. Di gad niem Nyaame op ina di skai did av aal a di wizdom fi di worl. Im did kip it sief inna wahn pat we mek outa klie.\nWan die, Nyaame mek op im main se im wuda gi di pat a wizdom to Anansi. Evritaim Anansi luk inna di klie pat, im lorn sopm nyuu. A pyuur eksaitment!\nAnansi get krievn an staat tingk tu imself se, "Mi ago kip di pat sief op a di tap a wahn ai chrii. Den mi wi av it aal tu miself!" Im spin wahn lang chred, wain it roun di klie pat, an tai it op pan im ches. Im staat fi klaim di chrii. Bot it did aad fi klaim wid di pat a lik op pan im nii dem evritaim.\nAal dis taim Anansi likl bwaai pikni did a stan op a di fut a di chrii a wach im. Im se tu im se, "It no wuda iiziya fi klaim ef yu tai di pat baka yu insted?" Anansi chrai fi tai di klie pat ful a wizdom baka im, an it di riili iiziya.\nInna no taim im riich a di tap a di chrii. Bot den im stap a tingk tu imself se, "Mi sopuoz tu bi di wan wid aal a di wizdom, an si mi bwaai pikni di smaata dan mi! Anansi did so beks bout it so dat im dash we di klie pat outa di chrii.\nIt brok op inna piisiz pan di grong. Di wizdom did frii fi evribadi shier op. An a so komz piipl lorn ou fi faam, ou fi mek klaat, ou fi mek tuul outa aiyan, an aal di ada tingz dem we piipl nuo ou fi du.


2 Korintiyan 2 | Bible.is\n2 Korintiyan 2\n1So mi mek op mi main se mi naa kom si unu ef wa mi av fi tel unu ago kaaz unu pien. 2Kaaz ef mi mek unu sad, uu ago de de fi mek mi api? No onggl di siem piipl we mi mek sad? 3A so mek mi rait da leta de — mi neva waahn di sed piipl we fi mek mi api, fi mek mi sad. So mi rait unu so unu kuda chienj we niid fi chienj, an da wie de wen mi kom luk fi unu, mi wuda api. Kaaz mi nuo fi shuor se ef mi api unu api tu. 4Wen mi did rait da leta de mi did sad bad bad. Mi aat did so evi mi aal baal wen mi a rait it. Mi neva rait it fi mek unu sad, bot mi rait it fi mek unu nuo umoch mi lov unu bad bad.\n5Nou sumadi mongks unu did du sitn we kaaz unu fi fiil pien iina unu aat. Mi nuo se it ort unu muor dan it ort mi kaaz wa dem did du did ort aal a unu wan wie ar aneda (mi no waahn fi mek tingz soun wosa dan dem bi). 6Muos a unu did ponish da sumadi de an di ponish we unu ponish im, it inof. 7Iiz im op nou, no ponish im no langga. Insteda dat unu fi paadn im an kain tu im. Unu fi du dat so dat im no get so sad dat im gi op. 8An kaaz mi no waahn im fi gi op, mi a beg unu fi shuo im se unu stil lov im. 9Mi did sen unu wan leta we se unu fi sen im fram mongks unu. A tes mi did a tes unu mek mi rait dat. Mi did waahn fi si ef unu wuda du aal we mi se unu fi du. 10Enibadi we unu paadn, mi paadn dem tu (dat a ef mi av notn fi paadn). Jiizas Krais si an nuo se mi riili paadn dem an mi du it fi elp unu. 11Wi fi paadn im so dat Sietan no win kaaz wi nuo se im eva a luk fi wan wie fi kaaz chobl an mek piipl ton we fram Gad.\n12Nou wen mi go a Chuowas fi priich di Gud Nyuuz bout Jiizas, mi fain se di Laad did don mek wan wie fi mi taak tu di piipl dem. 13Bot iivn duo di piipl dem did api fi ier wa mi av fi se, mi main kudn res, kaaz mi neva si mi breda Taitos. Bot sins mi neva fain im, mi tel di piipl dem iina Chuowas ba-bai an lef go a Masiduoniya.\n14Wi tangk Gad we mek wi eva a win gens di wikid sitn dem we wi fies, chuu wi an Jiizas a wan. Gad yuuz wi fi pred di Gud Nyuuz bout Jiizas aal bout, an da Gud Nyuuz de komiin laik wan swiit swiit sumel. 15Kaaz wi komiin laik di swiit sumel we insens gi aaf — di insens dem we Jiizas gi Gad. An da sumel de pred out mongks di piipl we a get siev an mongks di piipl dem we naa go get siev. 16Tu di wan dem we no biliiv, it stingk laik ded sitn bot tu di wan dem we biliiv, it sumel gud laik sopm we wuda gi yu laif. So uu den av wa it tek fi du da wok ya? 17Wi no komiin laik nof ada piipl we chriit Gad wod laik a sopm chiip we dem kyan sel an mek moni. Nuo! Gad sen wi fi tiich im Wod an chuu wi a Jiizas sorvant dem wi aalwiez tiich di chuut laik se Gad did tan op rait infronta wi.\nContinue to 2 Korintiyan 3 »


Aks 22 | Bible.is\n1“Aal a unu we uola dan mi an aal a unu we a di siem iej laik mi, lisn tu wa mi av fi se tu unu.” 2Wen dem ier se im a taak tu dem iina di Aramieyik langwij, dem kwaiyat dong iivn muor. Den Paal se, 3“Mi a wan Juu. Mi baan iina Taasos we de iina Silisiya, bot mi gruo op rait ya-so iina Jeruusilem. Fi mi tiicha a did Gyamaaliyel, an im tiich mi fi fala di Laa we Gad gi fi wi faada faada dem, aad aad. An siem laik ou unu siiriyos bout Gad, a siem so mi did wel siiriyos tu. 4Mi yuus tu mek piipl we fala di Wie ou Jiizas se piipl fi liv sofa bad bad til dem aal ded, an tai op man an uman, an mek dem get lak op iina prizn. 5Di liida fi di priis dem an di uol gruup a elda dem kyan tel unu bout mi kaaz dem did aal gi mi leta fi kyari tu wi breda dem iina Damaskos we a Juu. So mi go de go ares di piipl dem we did a fala di Wie ou Jiizas se dem fi liv an kyari dem kom a Jeruusilem kom ponish dem.\n6Wen mi did de pan mi wie an aalmuos riich Damaskos, aal av a sodn, wan brait brait lait fram evn kom uova mi, dat a did bout migl die. 7Den mi jrap a grong an ier wan vais se tu mi se, ‘Saal, Saal, wa mek yu a mek mi sofa?’\n8“So mi aks, ‘A uu yu, Laad?’ Im se tu mi se,\n9Di man dem we did de de wid mi si di lait, bot dem neva ier di vais we did a taak tu mi.\n10“So mi aks, ‘Wa mi fi du Laad?’”\n11Sins mi kudn si kaaz di brait brait lait we did shain uova mi did blain mi, di man dem we did de de wid mi uol mi an an liid mi go a Damaskos.\n12“Wan man niem Ananaiyas, we riili worship Gad an liv di wie ou di Laa se wi fi liv an we aal di Juu we liv de taak gud bout 13kom tu mi an tan op saida mi. Im se tu mi se, ‘Breda Saal, luk, si agen!’ Siem taim mi luk op an si'im.\n14“Den im se tu mi se, ‘Di Gad we wi faada faada dem worship pik yu fi nuo wa im plan fi du, fi si im sorvant we aalwiez du wa im waahn im fi du an fi ier da wan de taak tu yu imself. 15Im du dat kaaz im waahn yu fi go tel piipl evriwe wa yu si an wa ier. 16So wa yu a wiet fa nou? Git op, kaal pan Gad niem, get baptaiz an mek Gad wash we yu sin.’\n17“Afta mi go bak a Jeruusilem, mi did iina Gad ous a prie an mi get wan vijan. 18Iina mi vijan mi si di Laad an im se tu mi se, ‘Ori op! Kom outa Jeruusilem faas faas, kaaz dem naa go biliiv wa yu av fi tel dem bout mi.’\n19“So mi se tu im se, ‘Laad, aal a dem wel nuo se mi yuus tu go a di Juu dem choch an biit an lak op enibadi we biliiv iina yu. 20An wen dem did a kil yu sorvant Stiivn, mi did tan op de an did a se ye, im fi ded, an did aal a tek kier a di kluoz fi di man dem we did a kil im.’\n21“Den di Laad se tu mi, ‘Gwaan, kaaz mi ago sen yu far far tu di piipl dem we a no Juu.’”\n22Di kroud did a lisn tu Paal til im taak bout se di Laad sen im tu di piipl we a no Juu. Den dem staat baal out pan tap a dem vais, “Da man ya fi ded, kil im! Aal im so — aal im no fi liv!”\n23Wail dem did stil a baal out pan tap a dem vais, a bak aaf dem jakit, an a fling dot iina di ier, 24di ed fi touzn suoja aada di ada suoja dem fi kyari Paal go bak iina di suoja kyamp. Im tel dem fi biit Paal wid wan wip so im wi tel dem wa im du mek di kroud a rail op gens im so. 25Afta dem tai im op an chrech im out fi biit im, Paal aks di ed fi onjrid suoja we did tan op de, “Di Laa gi yu no rait fi biit mi, a man we kom fram Ruom, wen yu no iivn kyari mi go a kuot an se mi gilti fi notn?”\n26Wen di ed fi onjrid suoja ier dis, im go tu di ed fi touzn suoja an tel im wa im ier an aks im se, “Wa yu ago du? Yu no nuo se da man ya kom fram Ruom?”\n27So di ed fi touzn suoja aks Paal, “Tel mi sopm, yu kom fram Ruom?” Paal ansa im se, “Ye man mi kom fram Ruom.”\n28Di ed fi touzn suoja se, “Mi did afi pie wan uol iip a moni fi ton Ruoman.” So Paal se, “Bot a Ruom mi baan an gruo.”\n29Den di suoja dem we did out fi biit Paal fi mek im taak, dem bak aaf fram im. An di ed fi touzn suoja did fraitn wen im fain out se im did mek dem tai op Paal, wan man we kom fram Ruom.\n30Di neks die, di ed fi touzn suoja did riili waahn fi nuo wa mek di Juu dem did a go gens Paal. So im let im go an aada di ed priis an di liida dem fi miit. Den im mek Paal tan op infronta dem.\nContinue to Aks 23 »


Luuk 24 Di Jamiekan Nyuu Testiment | The New Bible.com\n24Jiizas Kom Bak Alaiv(Matyu 28.1-10; Maak 16.1-8; Jan 20.1-10) 1Orli, orli Sonde maanin, di uman dem go a di tuum wid di spais we dem did luk bout. 2Dem fain di stuon ruol we fram fronta di tuum. 3Dem go iin de, bot dem no fain Jiizas badi. 4Siem taim wen dem a wanda wa apm, tuu man iina kluoz we brait laik lait kom tan op saida dem. 5Di uman dem aat riich a dem mout an dem eng dong dem ed kaaz dem so fraitn. Bot di man dem se tu dem se, “Wa mek unu a luk fi di wan we a liv mongks di wan dem we ded? 6Im no de ya, im kom bak alaiv! Memba wa im tel unu wen im did mongks unu iina Gyalalii. 7‘Dem a-go tek di Man we Gad Pik gi wikid piipl we a-go kil im pan di kraas bot im a-go kom bak alaiv chrii die lieta.’ ” 8Den dem memba we Jiizas did tel dem. 9Afta dem kom bak fram di tuum, di uman dem tel Jiizas ilevn apasl an aal di res a falara dem wa did apm. 10Nou a did Mieri Magdaliin, Juowana, Mieri we a Jiemz mada, an di ada uman dem, uu did tel di apasl dem wa dem si. 11Bot di apasl dem neva biliiv di uman dem, kaaz we dem did a se soun laik fuulinish. 12Piita get op an ron go a di tuum. Im ben dong, bot di onggl ting im si a di piis a linin klaat wan, so im go we, a wanda wa apm.Jiizas Mek Tuu a im Falara dem Si im(Maak 16.12-13) 13Di siem die tuu a Jiizas falara dem did a go a wan dischrik niem Emiyos, bout sevn mail fram Jeruusilem. 14Dem did a chat bout evriting wa apm. 15Siem taim dem a chat an aal a aagyu wid dem wan aneda, Jiizas kom op an staat waak wid dem, 16bot dem kudn pik op se a im. 17Jiizas aks dem se, “Wa unu a taak bout?” Dem tap waak, dem fies sad. 18Di wan niem Kliiyopas, se tu Jiizas se, “Yu mosi di onggl sumadi we kom iina Jeruusilem we no nuo bout di sitn dem wa apm dem laas kopl a die ya.” 19Jiizas aks dem, “Wa kain-a sitn?”Dem se tu im se, “Bout Jiizas fram Nazaret. Im did se an du som powaful sitn yu si we shuo aal di piipl dem se im a wan a Gad prafit dem. 20Di ed priis dem an wi ruula dem an im uova so dem kuda kil im, an dem niel im op pan wan kraas. 21Bot wi did a uop se im a did di wan fi frii Izrel. Nou a chrii die sins aal a dis apm. 22Bot no onggl dat, som a di uman dem we fala Jiizas laik wi, shak wi. Dem go a di tuum orli dis maanin 23bot dem no fain di badi. Dem kom tel wi se, dem si ienjel we tel dem se Jiizas alaiv. 24Som a di man dem go an fain di tuum uopm an emti jos laik ou di uman dem did se.” 25Jiizas se tu dem se, “Ou unu fuul-fuul so, unu aat so tof unu no waahn fi biliiv aal a wa di prafit dem se! 26Unu no nuo se di Krais afi sofa dem sitn de bifuo Gad tek im op iina evn an ana im?” 27Jiizas eksplien tu dem aal a di sitn dem we did rait dong bout im, fram wa Muoziz did se tu aal a wa di ada prafit dem did se. 28Wen dem riich nier di dischrik we dem a go, Jiizas gwaan laik se im did a go forda. 29Bot dem beg im, “Luk di die aalmuos don, an nait a kom, so tan wid wi.” So Jiizas tan wid dem. 30Im sidong a di tiebl wid dem. Jiizas tek bred, gi tangks, brok it an gi dem. 31Den dem pik op se Jiizas a di man dem did a taak tu bot siem taim — braps, im disapier! 32Dem aks dem wan aneda, “Wi neehn fiil sitn a bobl iina wi aat wen im did a chat wid wi pan di ruod an a eksplien tu wi wa Gad wod se?” 33Dem get op an go baka Jeruusilem siem taim. An dem fain di Ilevn an dem we did gyada wid dem 34an se, “A chuu! Di Laad kom bak alaiv an mek Saiman si'im.” 35Den dem tel dem wa apm pan di ruod tu Emiyos, an ou a wen Jiizas a brok di bred gi dem, dem pik op se a im.Jiizas Shuo imself tu im Falara dem(Matyu 28.16-20; Maak 16.14-18; Jan 20.19-23; Aks 1.6-8) 36Siem taim dem a chat bout aal a dis, Jiizas imself tan op wid dem an se, “Piis!” 37Im falara dem fraitn, kaaz dem tingk dem a si wan dopi. 38Jiizas se tu dem se, “Wa mek unu fraitn? Wa mek unu no biliiv? 39Luk pan mi an an fut dem. A mi! Toch mi an si. Dopi no av skin an buon, laik mi.” 40Afta Jiizas se dis, im shuo dem im an an im fut dem. 41Dem glad so til dem kudn biliiv we dem a si. So im aks dem se, “Unu na'av notn fi iit?” 42Dem gi im piis a ruos fish, 43an Jiizas tek it an nyam it infronta dem. 44Jiizas tel dem se, “Wen mi did de mongks unu, mi tel unu bout aal a dem sitn ya. Mi tel unu se evriting we rait bout mi iina Muoziz Laa, wa di prafit dem se an we iina di Saamz tu did afi kom chuu.” 45Den Jiizas uopm op dem main an mek dem andastan we Gad wod se. 46Jiizas tel dem se, “Dis a wa rait dong: Krais a-go sofa, im a-go ded an kom bak afta chrii die, 47an iina fi mi niem unu fi priich an tel di piipl dem we a no Juu fi ton tu Gad an get paadn fi we dem du rang. Staat rait ya-so iina Jeruusilem. 48Unu mos tel piipl bout evriting we apm. 49An luk, mi a sen unu we mi Faada pramis fi gi unu, bot tan iina di siti til unu get powa fram evn.”Jiizas get Tek op iina Evn(Maak 16.19-20; Aks 1.9-11) 50Jiizas liid dem go outa Betani. Im lif op im an an bles dem. 51Siem taim Jiizas a bles dem, im get tek op iina evn an im lef dem. 52Afta di falara dem worship Jiizas dem go baka Jeruusilem api so til. 53An dem eva de a Gad ous a priez im.


Maak 5 - Holy Bible [Jamaican Bible]\n&nbspJiizas an im falara dem riich di neks saida Liek Gyalalii, iina di konchri we di Girasiinz piipl dem liv.\n&nbspSiem taim Jiizas kom outa di buot, wan man we did av wan diiman, kom fram di beriyin grong an kom op tu im.\n&nbspDi man did liv a di beriyin grong, an nobadi kudn tai im op no muor, no iivn wid chien.\n&nbspKaaz a nof taim piipl tai op im an an im fut dem wid chien an aiyan chrap, bot im aalwiez bos aaf di chien dem an brok op di aiyan chrap dem. Nobadi neva chrang inof fi kanchuol im.\n&nbspNait an die im did de iina di griev yaad an op iina di mountn a baal out an kot kot op imself wid stuon.\n&nbspWen di man spat Jiizas fram faar, im ron go jrap dong pan im nii infronta im.\n&nbspDen im baal out pan tap a im vais se, “Lef mi no Jiizas, di Muos Ai Gad Bwai Pikni! Mi a beg yu, fi Gad siek, no mek mi sofa!”\n&nbspIm se dat kaaz Jiizas did tel im se, “Kum outa da man ya, yu diiman yu!”\n&nbspSo Jiizas aks im se, “Wa yu niem?” An im ansa bak, “Mi niem ‘Uol-iip’, kaaz a nof a wi de ya.”\n&nbspDen im beg an beg Jiizas nof fi sen dem outa di ieriya.\n&nbspPan di il-said, yu did av wan uol iip a ag a nyam.\n&nbspSo di diiman dem beg im se, “Sen wi go iina di ag dem. Mek wi go iina dem.”\n&nbspJiizas mek dem gwaan. So di diiman dem kom outa di man, an go chriet iina di ag dem. Den di uol a di ag dem, bout tuu touzn a dem, tek aaf dong di stiip stiip il-said an joun iina di liek.\n&nbspWen dat apm, di man dem we luk aafa di ag dem ron go pred di nyuuz iina di toun an di plies dem we de nier di toun. So di piipl dem kom out fi si wa apm.\n&nbspAn wen dem riich we Jiizas de, dem si di man we did av iin diiman. Im did a sidong de, av aan kluoz an iina im rait main. An di piipl dem kech dem fried.\n&nbspDi wan dem we did si wa apm tu di man we did av iin di diiman, tel evribadi wa did apm, an dem taak bout di ag dem tu.\n&nbspDen di piipl dem beg Jiizas fi lef dem ieriya.\n&nbspWen Jiizas did a go iina di buot, di man we did av iin di diiman did a beg fi go wid im.\n&nbspBot Jiizas neva mek im go wid im. Insted-a dat, im se tu im se, “Go a yu yaad, go tu yu uona piipl dem an tel dem aal wa di Laad du fi yu. Tel dem ou im gud an kain tu yu.”\n&nbspSo di man lef an staat pred di nyuuz aal uova di ten siti dem we dem kaal Dikyapolis. Im tel dem aal wa Jiizas du fi im, an evribadi did shak wen dem ier.\n&nbspAfta dat Jiizas go bak kraas Liek Gyalalii iina wan buot. Wen im riich, wan big kroud gyada op roun im pan di sii-said.\n&nbspDen wan man niem Jairos we did inchaaj a wan a di Juu dem choch, kom wich paat Jiizas de. Wen im si im, im go dong pan im nii infronta im.\n&nbspIm beg Jiizas, “Du, mi likl daata a-go ded! Du, mi a beg yu, kom put yu an pan ar an shi wi get beta an liv.”\n&nbspSo Jiizas go wid im. Wan big kroud go wid im tu an dem did a pres aad gens Jiizas.\n&nbspWan uman we did a sofa did iina di kroud. Fi twelv ier shi kudn tap bliid.\n&nbspShi go wan uol iip a dakta, bot non a dem kudn elp ar. Shi spen aaf aal ar moni pan dakta bil, an insted-a shi get beta, shi onggl get wosa.\n&nbspDi uman did ier wa piipl did a se bout Jiizas, so shi kom op baka im iina di kroud an toch im kluoz.\n&nbspKaaz shi did a se tu arself se, “Ef mi kuda jos toch im kluoz, mi wuda get beta.”\n&nbspWen shi toch im, shi tap bliid siem taim, an shi fiil iina ar badi se shi get beta.\n&nbspSiem taim Jiizas nuo se di powa we im av did mek sumadi beta. So im ton roun iina di kroud an did a aks, “A uu toch mi kluoz?”\n&nbspIm falara dem se tu im se, “Yu no si di kroud a piipl we a pres gens yu? So ou yu fi aks a uu toch yu?”\n&nbspBot Jiizas ton roun an stil a luk fi si a uu did toch im.\n&nbspDi uman did fried an a chrimbl, kaaz shi nuo wa did apm tu ar. So shi jrap arself a im fut an tel im evriting.\n&nbspSo Jiizas se tu ar se, “Daata, kaaz yu biliiv iina mi, yu aarait nou. Gwaan wid piis iina yu aat, kaaz yu beta nou.”\n&nbspJiizas did stil a taak wen som piipl fram Jairos yaad kom tu Jairos — di ed fi di Juu dem choch. Dem tel im se, “Yu gyal pikni ded! Wa mek yu stil a bada di tiicha?”\n&nbspBot Jiizas neva pie dem no main. Im se tu di ed fi di Juu dem choch, “No bada fried, jos biliiv.”\n&nbspJiizas neva mek nobadi go wid im, onggl Piita, Jiemz an Jiemz breda, Jan.\n&nbspWen dem riich Jairos yaad, im si di piipl dem a mek wan bag a naiz an a pudong wan piis a loud baalin.\n&nbspWen Jiizas go iin im se tu dem se, “Wa unu a baal an a gwaan so fa? Di pikni no ded; a sliip shi a sliip.”\n&nbspAn dem staat laaf aafa im. Bot Jiizas sen evribadi outa di ous. Den im tek di likl gyal mada an faada an im chrii falara dem an go iina di ruum we di likl gyal did de.\n&nbspDen Jiizas tek taim uol di likl gyal an an se tu ar se, “Taliita kum!” Dat miin, “Likl gyal, git op!”\n&nbspDi likl gyal get op siem taim an staat waak roun (shi a did bout twelv ier uol). Dem we si wa apm did shak so til.\n&nbspBot Jiizas aada dem chrang chrang no fi tel nobadi wa apm. Den im tel dem fi gi ar sopm fi nyam.


Kola - Wikipidia\nKola (Moerkan Ingglish color, Kamanwelt Ingglish colour) a di vijual posepchual prapati we karispan ina yuuman tu di kiatigari kaal red, bluu, yelo, esechra. Kola diraiv frah di spekchrom a lait (dischribyuushan a lait powa voersos wievlent) a-intarak ina di yai wid di spekchral sensitiviti a di lait riseptadem. Kola kiatigari ah fizikal spisifikieshan a kola azwel asosiet wid abjek ar matiirial bies pah deh fizikal prapati laka lait abzaabshan, riflekshan, ar imishan spekchra. Bai difain kola spies koladem kiah aidentifai nyuumerikal bai deh kwaadinet.\nKantinyuos aptikal spekchrom renda ina di sRGB kola spies.\nBikaa posepshan a kola stem frah di vieryin spekchral sensitiviti a difrah-difrah taip a kuon sel ina di retina tu difrah-difrah paat a di spekchrom, kola kiah bi difain ah kuantifai bai di digrii tu we deh stimiuliet demya sel. Demaya fizikal ar fiziolajikal kuantifikieshan a kola, ousomeba, no fuli explien di saikofizikal posepshan a kola apierans.\nDi sayans a kola sohtaim kaal kruomatix, kolarimechri, ar simpl kola sayans. It ingkluud di posepshan a kola bai di yuuman yai ah brien, di arijin a kola ina matiirial, kola tiori ina aat, ah di fizix a ilekchromagnetik redieshan ina di visibl rienj (dat a wa wi kamanli refa tu simpl az lait).\nLast edited on 26 July 2021, at 09:47\nDi las' time da page yah change a 09:47 pon 26 July 2021.


2 Piita 1 | Bible.is\n2 Piita 1\n1Mi a Saiman Piita, wan a Jiizas Krais sorvant an apasl dem. Mi a wan a di twelv man dem we did a waak wid im. Mi a rait aal a unu we wi Gad, an Jiizas Krais di wan we siev wi, mek biliiv iina im. Im siev wi so unu kuda get fi biliiv iina im jos laik ou wi biliiv iina im. An im du dat kaaz im no paashal at aal at aal, bot kaaz im gud an kain. 2Mi prie se Gad wi aalwiez shuo unu im lov an mek unu api aal di taim wen unu a lorn muo an muo bout im an bout wi Laad Jiizas.\n3Im tek fi im uona powa an gi wi evriting we wi niid fi liv di kaina laif we im waahn wi fi liv. An dis apm onggl kaaz wi lorn muo an muo bout im. Im a di wan we kaal wi fi shier iina uu im bi — wid aal a im powa an di priez an ana we piipl gi im. 4Sieka dem sitn ya im gi wi di big an preshos preshos gif we im did pramis wi. So, wi kyan komiin muo an muo laik Gad, an aal shier iina uu im bi. An da wie de wi kyan ron we fram di wikidnis we iina da worl ya, we set fi kil aaf piipl. Di wikidnis we kom bout sieka ou dem wel waahn fi sin.\n5A dis mek unu fi chrai aad nou fi no jos chos iina Gad, bot du gud fi ada piipl tu. An no jos du dat wan, bot unu fi mek shuor se unu riili nuo bout Gad tu. 6An no jos nuo bout Gad niida, bot unu fi nuo ou fi kanchuol unuself tu. No jos nuo ou fi onggl kanchuol unuself, bot unu fi chrai aad tu fi chos iina Gad an pres aan no mata wa. Unu fi gi Gad evri paat a unu laif an du wateva im waahn unu fi du. 7An no jos dat, bot unu fi lov an kier bout unu wan aneda tu. An pan tap a aal a dat unu fi lov evribadi fram di batam a unu aat. 8Ef unu av dem kaina wiez ya, an unu riili nuo di Laad Jiizas Krais, dem sitn ya wi gruo muo an muo iina unu aat. An gud sitn wi apm iina unu laif. 9Bot ef sumadi no av dem, dat de sumadi kyaahn si forda dan dem nuoz an dem blain tu, an dem figet se Gad did paadn dem fram di sin dem we dem did du iina di paas.\n10So mi breda an sista, Gad kaal unu fi fala im. An im pik unu fi bi fi im piipl dem. So ef unu waahn dis fi laas unu fi chrai iivn aada fi mek shuor se dat apm. Kaaz ef unu du dis, notn kyaahn kot unu aaf fram Gad. 11Da wie ya, Gad wi uopm op waid waid tu unu di duo fi di kindom a wi Laad an Sieviya Jiizas Krais — di kindom we ago laas fi eva an eva. An im ago gi unu aal rait fi go iin de.\n12A dat mek mi afi memba unu aal di wail bout dem sitn ya; iivn duo unu nuo dem aredi an don a uol aan chrang pan di chuu mesij we unu get aredi. 13Yu nuo se az lang az mi liv iina da badi ya mi no tingk mi ago eva tap push unu fi memba dem sitn ya. A dat mi fi du. 14Wos, mi nuo se mi badi suun gaan. Jiizas Krais shuo mi dat plien plien. 15An mi ago chrai aad aad fi mek shuor se afta mi ded an gaan unu wi memba dem sitn ya siem wie.\n16Wen wi tel unu bout di powa a wi Laad Jiizas Krais an ou im ago kom bak, a neva no mek op tuori wi did a tel unu bout. Bot a tingz we wi si fi wiself. Wid wi uona yai dem wi did si di brait brait lait. 17Wi did de de wen Faada Gad imself ana Jiizas big taim, wen im ier di vais fram di riil big Wan — di wan we big an powaful. Di vais se, “Dis a fi mi pikni we mi lov an im mek mi wel api.” 18A no im wan ier it — wi did ier it tu. Wi did ier di vais a kom fram evn wen wi did de pan di uoli moutn wid im.\n19So wi iivn shuora nou bout wa di prafit dem did se, an it wi du unu gud fi lisn it tu. Kaaz it komiin laik wan lamp we a shain iina wan daak plies til die lait kom an di maanin staar raiz op iina unu aat. 20Muo dan notn els, unu fi andastan se di mesij we di prafit dem get fram Gad, we de iina Gad wod, a neehn mek dem mek it op. 21Kaaz no mesij fram Gad neva kom bout bies pan we no man ar uman waahn, bot a di Uoli Spirit did tek kanchuol a piipl an mek dem gi mesij we kom fram Gad.\nContinue to 2 Piita 2 »


Yunaitid Stiet a Amoerka\nKiapital: Washintan D.C.\nOfishal langwij: Non a di fedaral lebl\nGovament: Fedaral prezidenshal kanstityuushanal ripoblik\n• Prezident: Donald Trump\n• Vais Prezident: Mike Pence\nIeria: 9 371 174 km²\nPapilieshan: 316 017 000\nKoransi: Yunaitid Stiet dala ($) (USD)\nKaalin kuod: +1\nISO 3166 kuod: 840 / USA / US\nIntanet TLD: .us, .gov, .mil ahn .edu\nDi Yunaitid Stiet a Amoerka (kamanli refa tu az di Yunaitid Stiet, di U.S., di USA, ar Moerka) a wah fedaral kanstitiushanal ripoblik kampraiz a fifti stiet, wahn fedaral dischrik ahn 16 terichries. Di konchri sitiet muosli ina senchral Naat Amoerka, we i faati-iet kantigyuos stiet ahn Washintan D.C. di kiapital distrik, de bitwiin di Pasifik ahn hAtlantik Uoshan, buoda bai Kianada tu di naat ahn Mexiko tu di sout. Di stiet a hAlaska de ina di naatwes a di kantinent, wid Kianada tui hiis ahn Rosha tu di wes kraas di Bierin Schriet. Di stiet a Awayi a wahn haachipelago ina di migl-Pasifik. Di konchri haalso pozes sebral teritori, ar insiula yeria, kyata-kyata roun di Kyaribiyan ahn Pasifik. Di U.S. a di toerd-laajis konchri baka Rosha ah Kianada wid a ieria a 9,826,675 skwier kilamita, ah av di toerd aies papilieshan ina di woerl. Dem a wahn a di muos rieshali, etnikali ahn kolchrali daivers konchri dem ina di woerl kaazn seh uol iip a piipl maigriet frah difran-difran konchri go liv de.Cite error: Invalid <ref> tag;invalid names, e.g. too many Di jaagrafi ah klaimit a di Yunaitid Stiet wel-daivers tu so di konchri av nof-nof viraiati a wail-laif.\nDi Pielo-Indian dem weh maigriet frah Yuurieja tu di mienlan Yunaitid Stiet rong 15,000 yier nong ah Yuropian kolonaizieshan staat ina di 16t senchri. Di Yunaitid Stiet staat out wid 13 British koloni pah di iis kuos. Deh weh av soh ranglinz wid di British ahn a dat weh caaz di Amoerkan Rivaluushan. Pah Julai 4, 1776, wen di koloni deh weh a fait ina di Amoerkan Rivaluushineri Waar, di deliget deh frah di 13 koloni dem yuunanimosli adap di deklarieshan a indipendens. Di waar weh don ina 1783 ah di British dem rekagnaiz di indipendens a di Yunaitid Stiet, di fos soksesful waar fi indipendens gens wah Yuuropian koluonial empaya. Di Yunaitid Stiet adap di kanstitiushan pah Setemba 7, 1787 ah di stiet deh ratifai ih ina 1788. Di fos ten amenment dem, nuon tugeda az di Bil a Raits, weh ratifai ina 1791 ah weh dizain fi gyarantii nof a di fondamental sivl raits ah libati dem.\nDi Yunaitid Stiet weh biliiv ina di dakchrin a Manifes Destini, wah biliif se di sekla dem weh destin fi pred-out aal uova Naat Amoerka, so ina di 19t senchri deh shub-out nof-nof a di Amoerkan Indian chraib dem so deh kuda kliem nyuu terichri ah tek iin nyuu stiet. Bai 1948 deh weh pred-out aal uova di kantinent.Cite error: Invalid <ref> tag;invalid names, e.g. too many Rung di sekan aaf a di 19t senchri, di Amoerkan Sivl Waar caaz slievri fi don ina di konchri ah bai di 19t senchri fi don, deh weh pred-out az faar az di Pasifik Uoshan. Deh taim ya di ikanami weh a gwaan gud mienli bikaaz a di Indoschrial Rivaluushan. Di Panish-Amoerkan Waar ah Woerl Waar I put di Yunaitid Stiet pah tap az wa gluobal militeri powa ah afta Woerl Waar II di wuol woerl rakagnaiz dem az a suupapowa. Dis a weh caaz deh weh a di ongl konchri fi divilop nyuklier wepan ah yuuz dem fi fait war, ah deh weh a poermanent memba a di Yunaitid Nieshan Sikioriti Kounsl. Wen di Kuol Waar weh don ah di Suoviet Yunian weh mash-op ina 1991, di Yunaitid Stiet kum out az di ongl suupapowa ina di woerl.Cite error: Invalid <ref> tag;invalid names, e.g. too many\nDi Yunaitid Stiet a we deh kaal divelop konchri so dat miin tu se dem a wa ai hinkom konchri. Dem av di laajis nashinal ikanami ina di woerl bies aafa naminal ah riil GDP - 23% a woerl GDP. Disya diraiv frah di wol iip a nachral risuos we deh gat, ah deh ai lieba prodoktiviti. Iivn duo deh kansida az puos-indoschrial, deh stil du nof-nof manifakcharin ahn a wan a di laajis manifakchara ina di woerl. Dem alsuo a di laajis militeri powa ina di woerl, siin az deh akount fi wola 34% a gluobal militeri spending. So, deh av di biges militeri ah ikanami, deh lob pred deh palitix aal bout, deh kolcha laaj aal uova di woerl, ah deh elp divelop nof-nof sayantifik ah teknalajikal inavieshan.\ngovament ah palitix\nlaa infuosment ah kraim\nsayans ah teknalaji\n2.1 Indijinos Piipl ah Yuuropiyan Kantak\n2.2 Di Yuuropiyan Sekla dem\n2.4 Sivl Waar ah Riikanschrokshan Iira\n2.6 Woerl Waar I, Di Griet Dipreshan ah Woerl Waar II\n2.7 Kuol Waar ah Sivl Raits Iira\n2.8 Kantempareri Ischri\n4.4 Fambili Schroksha\n5 Govament ah Palitix\n5.1 Palitikal Divijan\n5.2 Paati ah Ilekshan\n5.3 Farin Rilieshan\n5.4 Govament Finans\n6 Laa Infuosment ah Kraim\n7.1 Inkom, Pavati ah Welt\n9.2 Lichicha, Filasafi ahn di Aats\n10.3 Waata ah Sanitieshan\n11 Sayans ah Teknalaji\n13 Adaels Sitn


Ischri a Yuurop - Wikipidia\nIschri a Yuurop\nDi ischri a Yuurop diskraib di taim frahm wen yuuman inabit di yuuropian kantinet tu nou. Di fos evidens a Homo sapiens ina Yuurop diet bak tu 35,000 BC, di Yuuropian Pieliolitik piiriad. Wen seklment, agrikolcha, an domestikietid laivstak kom bout a di taat a di Niolitik piiriad, we a roun 7000 BC. Frahn di fos sivilaizieshan fi yuuz raitin tu di taim wen di sivilaizieshan disapier fi wahn likl taim, branz wehna di metal we piipl yuuz fi tuu an wepan. Istuorian liebl de piiriad ya di Branz Iej.\nDi klasikal antikwiti ina Yuurop diet frahn wen raitin kom bak bout ina Ienchent Griis roun 700 BC. Di Ruoman Ripoblik establish ina 509 BC. Di Ruoman dem expan dem terichri uova Itali, den uova di Meditarienian biesn an Westan Yuurop. Di kristian rilijan ton liigal anda empara Constantine ina di 4t senchri AD. Ina fyuu jenarieshan, i ton di ofishal rilijan a di empaiya.\nWahn chret tu di powa a di Ruoman empaiya kom bout frahn di Arabian peninsula an di piipl dem uu yunait aanda Izlam. Ina westan Yuurop, nof a di nyuu stiet dem wehn onggl av Latn raitin, a fyuu Ruoman kostom, an di kristian rilijan in kaman. Muos a di kristian terichri ina di wes kom bout aanda di ruul a di Frangks, espeshali Charlemagne, uu di puop kround az di westan empara ina 800. Demya sosaiyati ya faam di bakbuon a di Yuurop we wi nuo tide.\nDi ischri a yuurop tai op wid di ischri a di worl ina di madorn iej, az yuurop liid explorieshan an kanggwes kraas di gluob, and influens piipl frahn di Amerikaz tu di Pasifik, tu Afrika.\nDi las' time da page yah change a 22:24 pon 6 June 2017.


Luuk 20 | Bible.is\n1Wan die, Jiizas did a tiich di piipl dem an a priich di Gud Nyuuz iina di yaad we Gad ous de. Di ed priis dem, di Laa tiicha dem an di elda dem kom tu im. 2Dem aks Jiizas se, “Tel wi sopm, wa rait yu av fi a du dem sitn ya? An a uu gi yu da rait de?”\n3Jiizas se tu dem se, “Mi ago aks unu wan kwestiyan an mi waahn unu fi ansa mi. 4Wen Jan did a baptaiz piipl, a uu did sen im fi dwi'it, Gad ar man?”\n5Dem taak mongks demself se, “Ef wi se, ‘Gad,’ im ago aks wi, ‘a wa mek unu neva biliiv Jan?’ 6Bot ef wi se, ‘a man,’ di uol a di piipl dem ago stuon wi, kaaz dem tingk se Jan a did wan prafit.”\n7So dem ansa se, “Wi no nuo a uu sen im.”\n8So Jiizas se tu dem se, “Den mi naa go tel unu uu gi mi di rait fi du dem sitn ya niida.”\n9Den Jiizas tel di piipl dem da tuori ya: “Yu did av wan man we did plaant op wan griep faam, rent it tu som faama an go we fi wan lang taim. 10Wen a did taim fi riip di fuud, im sen wan sorvant go a di tenant dem fi get get fi'im shier. Dem biit im op an sen im we wid notn. 11Im sen wan neda sorvant, dem biit im op tu, shiem im, an sen im we wid im tuu lang an dem. 12Im stil sen wan neda sorvant — dat mek chrii. Dem biit im op an chuo im out.\n13“Di uona fi di gyaadn se, ‘Wa mi fi du? Mi ago sen mi bwai pikni, we mi lov. Dem maita av rispek fi'im.’\n14“Wen di tenant dem si di pikni, dem se tu dem wan aneda, ‘A da wan ya ago get evriting wen im faada ded. Mek wi kil im, so a wi get it.’ 15Dem chuo im outa di gyaadn an kil im.” Jiizas aks di piipl dem se “So wa unu tingk di uona a di gyaadn ago du tu dem? 16Im ago kom an kil aaf di tenant dem an tek di faam gi ada piipl.” Wen di piipl dem ier dis, dem se, “Wi uop se dis wi neva apm!”\n17Jiizas luk chriet iina dem yai an aks dem, “Wa unu tingk it miin wen it rait dong se: “ ‘Di rakstuon di bilda fling we, a it a uol op di bildin nou’ ? 18Evribadi we jrap pan da stuon ya ago brok op iina piisiz, an uu it jrap pan ago mash op bad.”\n19Di Laa tiicha dem an di ed priis dem luk fi wan wie fi lak op Jiizas siem taim, kaaz dem nuo se a dem im did a chat bout. Bot dem did fried a di piipl.\n20Den dem wach Jiizas laik wan aak. Dem aiya som man iina siikrit fi gwaan laik se dem anis, so ef im se notn rang dem kuda kech im an ton im uova tu di Ruoman govana we inchaaj a di ieriya. 21Di infaama dem kwestiyan Jiizas, “Tiicha, wi nuo se yu taak an tiich wa rait. Yu no paashal, bot yu tiich di rait sitn bout wa Gad waahn. 22It rait fi wi pie taks tu Siiza, di Ruoman ruula ar wi no fi pie notn?”\n23Jiizas si chuu dem chrik an se tu dem se, 24“Shuo mi wan moni. Uufa picha an niem de pan it?” “Siiza,” dem ansa bak.\n25So Jiizas se tu dem se, “Den gi Siiza wa a fi'im, an gi Gad wa a fi'im.”\n26Dem kudn chrap im wid wa im se infronta di piipl dem. An dem so fraitn fi ier ou im ansa, dem kudn se a wod.\n27Som a di Sadyusii dem kom a Jiizas (dem neva biliiv se wen yu ded yu kyaahn kom bak alaiv). 28Dem aks se, “Tiicha, Muoziz rait se ef wan man breda ded an lef wan waif bot no pikni, di man fi marid im breda waif an av pikni wid ar fi'im breda. 29Wan fambili did av sevn breda. Di fos wan marid wan uman an ded bot neva av no pikni. 30Di neks breda marid ar an ded tu. 31Wan neda wan marid ar an ded, aal sevn a dem marid ar, ded, an no lef ar wid no pikni. 32Den di uman ded tu. 33Sins di sevn a dem marid tu ar, wen a taim fi dem kom bak alaiv a uufa waif shi ago bi?”\n34Jiizas se, “Di piipl iina da taim ya a marid, 35bot di piipl dem we fit fi liv iina di taim wen ded piipl kom bak alaiv, dem naa go get marid. 36An dem naa go kyan ded agen, kaaz dem kom iin laik ienjel an dem a Gad pikni. Dem a Gad pikni kaaz Gad mek dem kom bak alaiv. 37Iivn Muoziz shuo se di ded ago kom bak alaiv. Wen di bush did a bon, im kaal di Laad ‘Iebriyam Gad, Aizak Gad an Jiekob Gad.’ 38Im a no Gad fi di ded, bot fi uu a liv; kaaz fi Gad, di uol a dem alaiv.”\n39Som a di Laa tiicha dem se, “Chuu wod tiicha, gud ansa!” 40Fram dat dem fried fi aks Jiizas no muo kwestiyan.\n41Jiizas aks, “Wa mek dem se di Krais a Dievid pikni? 42A Dievid siem wan se iina di Buk a Saamz: “ ‘Di Laad tel fi mi Laad se: “Sidong a mi rait an 43til mi tek dem we iet yu ton dem iina stuul fi yu put yu fut pan.” ’ 44Dievid kaal im ‘Laad.’ So ou im fi bi Dievid pikni?”\n45Evribadi did a lisn wen Jiizas se tu im speshal falara dem 46“Main yuself wid dem Laa tiicha ya. Dem laik waak roun iina lang jakit, an lov wen piipl gi dem speshal oudi iina di maakit an fi get di bes siit dem iina di Juu dem choch wen big dina a kip. 47Dem rab out di uman we ozban ded an prie lang prieya fi shuo aaf. A dem ago get ponish di muos.”\nContinue to Luuk 21 »


Jan 17 | Bible.is\n1Afta Jiizas don se dem sitn ya, im luk op iina di skai an prie tu Gad se:\n2Kaa yu gi yu Bwai Pikni powa uova evribadi, so dat im kyan mek di piipl dem we yu gi tu im liv fi eva. 3Fi liv fi eva miin se dem nuo yu, di onggl wan we a riili Gad, an dat dem nuo Jiizas Krais, di wan yu sen kom. 4Mi shuo piipl pan ort ou yu big an powaful, wen mi du di wok we yu did gi mi fi du. 5So, Faada, rait we yu de nou, mek mi get nof rispek, di sed kaina rispek mi did av wen mi did de de wid yu fram bifuo di worl did mek.\n6“Di piipl dem fram outa di worl we yu gi mi, mi shuo dem a uu yu bi. Dem did a fi yu bot yu gi mi dem, an dem fala we yu tel dem fi du. 7Nou dem nuo se evriting we mi av kom fram yu, 8kaa mi tel dem bak evriting we yu tel mi an dem biliiv it. Dem nuo fi shuor se a yu mi kom fram an dem biliiv se a yu sen mi kom.\n9“Mi a prie fi dem. Mi naa prie fi di worliyan dem. Mi a prie fi dem we yu gi mi, kaa dem a fi yu. 10Aal a we mi av a fi yu, an aal a we yu av a fi mi. An dem shuo ou mi big an powaful.\n11“Mi naa go de iina di worl no langga. Mi a kom tu yu, bot dem stil ago de iina di worl. Faada we uoli, yuuz yu powa an gyaad dem — di powa we yu gi mi — yuuz it an gyaad dem, so dem kyan ton wan, siem laka ou mi an yu a wan. 12Wen mi did de mongks dem, mi yuuz yu powa fi gyaad an kip dem sief — di powa we yu did gi mi. Non a dem neehn laas, onggl di wan we did baan fi ded an go a el. An dis ya apm so dat wa Gad wod se wuda kom chuu.\n13“Mi a kom a yu nou, bot mi a se aal a dem sitn ya wail mi stil iina di worl, so dat dem kyan api kyaahn don jos laka ou mi api. 14Mi tel dem we yu tel mi fi tel dem, an di worliyan dem iet dem, kaa, jos laka mi, dem no worliyan. 15Mi naa prie an aks yu fi tek dem outa di worl, bot dat yu fi gyaad dem fram di wikid wan. 16Dem no worliyan siem laka ou mi no worliyan. 17Yuuz di chuut mek dem liv fi yu. Fi yu mesij a di chuut. 18Siem laka ou yu sen mi kom iina di worl, a siem wie so mi sen dem iina di worl. 19A sieka dem mek mi gi op miself fi sorv yu. Mi dwi'it so dem maita riili riili gi op demself fi sorv yu tu.\n20“Mi naa prie fi dem falara ya wan. Mi a prie fi dem we ago biliiv iina mi wen dem ier wa dem falara ya se. 21Faada, mi prie se aal a dem kom tugeda iina wan, siem laka ou yu liv iina mi an mi liv iina yu. An mi prie tu se dem wi liv iina mi an yu, so dat di worliyan dem kyan biliiv se a yu sen mi kom. 22Mi gi dem di uol iip a rispek yu did gi mi so dat dem kyan kom wan jos laka ou mi an yu a wan: 23mi iina dem an yu iina mi — so dem kyan komiin laka wan, an so di piipl dem iina di worl maita nuo se a yu sen mi kom, an dat yu lov mi falara dem siem laka ou yu lov mi.\n24“Faada, mi waahn di piipl dem we yu gi mi fi de eniwe mi de, so dat dem kyan si di uol iip a rispek we yu gi mi, kaa yu lov mi fram bifuo di worl did mek.\n25“Faada, we eva du rait, iivn duo di piipl dem iina di worl no nuo yu, mi nuo yu, an dem piipl ya nuo se a yu sen mi kom ya. 26Mi mek dem nuo yu, an mi ago gwaan mek dem nuo yu, so dat dem maita kyan lov dem wan aneda siem laka ou yu did lov mi, an so mi kyan liv iina a dem.”\nContinue to Jan 18 »


Jan 2 Di Jamiekan Nyuu Testiment | The New Bible.com\n2Jiizas Fos Mirikl 1Tuu die afta dat apm, yu did av wan wedn a wan toun niem Kiena. Kiena did de iina Gyalalii. Jiizas mada did de a di wedn, 2an Jiizas an im falara dem did de de, kaa dem did get invait tu. 3Di piipl dem a di wedn jringk aaf di wain, an wen it don, Jiizas mada se tu im se, “Dem na'av no muor wain lef.” 4Jiizas se tu ar se, “Mama, wa mek yu de tel mi dat? Fi mi taim no kom yet.” 5So im mada tel di sorvant dem we did de de se, “Eniting im tel unu fi du, dwi'it.” 6Nou siks waata jaar we mek outa stuon did de de. Di Juu piipl dem kip waata iina dem fi wash an mek demself kliin, kaaz a dat fi dem Laa did se dem fi du. Wan a di jaar dem kuda uol bout twenti tu toti gyalan a waata. 7Jiizas se tu di sorvant dem se, “Ful op di jaar dem wid waata.” So dem ful dem op tu di brim. 8Den im se tu dem se, “Nou, chuo out som a wa iina dem an kyari it go gi di fuud manija.” An dem du wa im tel dem fi du. 9Wen taim di manija ties di waata we Jiizas ton iina wain, im kaal fi di man we did a get marid. Nou, di manija neehn nuo we di wain did kom fram. (Bot di sorvant dem we chuo it out kom gi im did nuo duo.) 10Di manija kaal di man an se tu im se, “Wen ada piipl a get marid, dem shier out di bes wain fos. An afta di piipl dem jringk an jongk aaf, a dat de taim de dem shier out di chiip wain. Bot yu nou, yu shier out di bes wain laas!” 11Nou, Jiizas wok uol iip a mirikl an da wan ya a did di fos wan outa aal a dem. Im did du it iina Kiena we de a Gyalalii. Da wie de, im shuo ou im big an powaful. An im falara dem biliiv iina im. 12Afta di wedn, im, im mada, im breda dem an im falara dem go a Kyaporniyom, an dem tan de fi kopl die.Jiizas Ron som Piipl outa Gad Ous(Matyu 21.12-13; Maak 11.15-17; Luuk 19.45-46) 13Nou, a did nieli taim fi di Paasuova alidie, so Jiizas go op a Jeruusilem. 14Wen im riich de, im si piipl a sel kou an shiip an dov iina di yaad wich paat Gad ous de. An im si di piipl dem we chienj out moni tu a sidong a dem tiebl. 15So im get som ruop an tek dem mek wan wip. Den im yuuz di wip an ron out di uol a di sela dem outa di yaad: dem an dem kou an dem shiip an dem dov. Im lik uova di piipl dem we a chienj out moni kain dem, an im ton uova aal a dem tiebl dem. 16Im se tu dem we did a sel di dov dem se, “Tek we dem sitn ya outa ya! No tek mi Faada ous ton maakit!” 17Sed taim dis ya apm, im falara dem memba ou Gad wod se, “Di wie mi lov yu ous, it de go kaaz mi fi ded.” 18So di Juu liida dem aks im se, “Wa kain-a mirikl yu kyan wok fi wi? Wa kain-a sain yu kyan gi fi shuo wi se yu av di rait fi du aal a dem sitn ya?” 19So Jiizas se tu dem se, “Tier dong an mash op da ous ya, an mi wi bil it op bak iina chrii die.” 20Dem ansa im bak an se, “A faati-siks ier it tek fi mek da ous ya, an yu gweehn bil it op bak iina onggl chrii die?” 21Bot a no Gad ous Jiizas did a taak bout. A im badi im did a taak bout. 22Nou a afta Jiizas ded an kom bak alaiv im falara dem memba se im did se dem sitn de. An dem biliiv wa rait dong iina Gad wod an wa Jiizas did se. 23Nou, wen Jiizas did stil de a Jeruusilem pan di Paasuova alidie, nof piipl put dem chos iina im, kaa dem si di mirikl dem we im wok. 24Bot Jiizas neva chos dem non at aal, kaaz im did don nuo ou piipl tan. 25Nobadi neehn afi tel im bout ou piipl tan, kaa im did nuo aredi we iina piipl aat.


Gatfriid Laibnits - Wikipidia\nGatfriid Vilem Laibnits\nGatfriid Vilem Laibnits (Joerman: Gottfried Wilhelm Leibniz pronongxieshan: [ˈlaɪpnɪts]; azwel Leibnitz ar von Leibniz; Julai 1646 [OS: 21 Juun] – 14 Novemba 1716) wena Joerman filasafa ah matimatishan uu weh rait muosli ina Latn ah French.\nIh hakiupai a iikual gran plies ina buot di ischri a filasafi ah di ischri a matimatix. A im eh-invent infinitezimal kialkiulos indipendant frah Nyuutn (Newton), ah ih nuotieshan a di wan ina jinaral yuus sens da taim de. Ih alzwel invent di bainari sistim, foundieshan a voerchual aal madan kompyuuta aachitecha. Ina filasafi, ih muosli memba fi aptimizim, dat a ih kangkluujan se wi yunivoers, ina rischrik sens, a di besis pasobl wan Gad kuda eh-mek. Saida Renei Deikaat ah Baruk Spinuoza, im a wan a di chrii grietis 17t-senchri rashanalis, bot ih filasafi azwel luk bak tu di skolastik chradishan ah antisipiet madan lajik ah analisis.\nLaibnits mek mieja kanchribyuushan tu fizix ah teknalaji, ah antisipiet nuoshan we soerfis lang-lang taim afta ina bailoji, medisn, jaaloji, prababiliti tiiri, saikalaji, lingguistix, ah infamieshan sayans. Ihn azwel rait pah palitix, laa, etix, tiyalaji, ischri, filasafi ah filalaji, iibm okiejanal voers. Fiim kanchribyuushan tu dis wuoliip a sobjik kiata-kiata ina ih joernaldem ah ina nof touzn leta ah anpoblish maniuskrip. Op tu 2008, no kompliit edishan a Laibnits raitndem no de.\nDi las' time da page yah change a 03:35 pon 16 July 2016.


Aks 18 | Bible.is\n1Afta dat Paal lef Atenz an go a Korint. 2Iina Korint Paal miit wan Juu niem Akwila we did baan iina Pontos. Im an im waif Prisila did no tuu lang muuv fram Itali kaaz Klaadiyos did gi aada se aal a di Juu dem fi lef Ruom. Paal jain op wid dem, 3an kaaz im an dem du di siem kaina wok, im tan wid dem an wok wid dem (fi dem wok a did fi mek tent). 4Evri Sabat Paal go a di Juu dem choch an go aagyu wid di Juu dem an wid di Griik piipl dem fi chrai win dem uova.\n5Nou wen Sailas an Timoti kom fram Masiduoniya, Paal tap mek tent an yuuz aal a im taim fi priich di mesij an tel di Juu dem se Jiizas a di wan we Gad sen fi siev piipl. 6Wen dem go gens im an kos im out, im tan op tu dem, shiek di dos aafa im kluoz fi mek dem nuo se Gad no api wid dem an im ago joj dem. Den im tel dem se, “Fram nou aan, ef Gad joj an ponish unu a fu'unu faalt! Mi no rispans! Fram nou aan mi wi go tu di piipl we a no Juu. 7Den Paal lef di Juu dem choch an go a Taitos Jostos ous. Jostos a did wan man we a no Juu, bot im worship Gad an im ous did de rait saida di Juu dem choch. 8Krispos uu a di liida fi di Juu dem choch an evribadi iina im ous biliiv iina di Laad. An nof a di Korintiyan piipl dem we ier biliiv tu an get baptaiz.\n9An iina di nait di Laad se tu Paal iina wan vijan, “No fried, taak op an no kip kwaiyat, 10kaaz mi de ya wid yu, an nobadi kyaahn du notn fi ort yu, kaaz mi av nof piipl iina da siti ya.” 11So im tan de fi wan ier an siks mont an tiich dem bout Gad mesij.\n12Nou afta Gyaliyo did ton govana fi Akaiya di Juu dem gyada op an grab Paal an jrag im infronta di joj, 13dem se, “Da man ya a chrai fi get piipl fi worship Gad iina wan wie we go gens di Laa!”\n14Bot jos az Paal did bout fi se sopm, Gyaliyo se tu di Juu dem se, “Ef a did sopm bad ar sopm wikid im did du, it wuda rait fi mi lisn tu unu. 15Bot sins unu a aagyu bout wod, an niem an fi unu Laa, unu diil wid dat unuself. Mi naa go joj dem sitn de.” 16So im aada som suoja fi ron dem outa di kuot ous. 17So dem grab Sostoniiz, di ruula fi di Juu dem choch, an staat biit im infronta di kuot ous. Bot Gyaliyo neva pie dem no main.\n18Afta Paal tan wid dem iina Korint fi wan lang taim, im tel di breda an sista dem ba-bai. Den im an Prisila an Akwila tek wan ship wa did a siel go a Siriya. Wen dem riich a Senkriya Paal get im ier kot aaf fi kip wan pramis we im did mek tu Gad. 19Wen dem riich a Efisos Paal lef Prisila an Akwila an im go iina di Juu dem choch go taak tu dem. 20So wen dem aks im fi tan likl langga, Paal se nuo. 21So im tel dem ba-bai an se “Ef Gad waahn mi fi kom bak tu unu agen, mi wi kom bak.” Den im go pan wan ship an lef fram Efisos, 22an wen im riich a Sesuriiya, im go op a Jeruusilem go tel di choch piipl oudi. Den im lef go dong a Antiyak.\n23Afta im tan de fi a likl wail, Paal lef an chravl chuu Gyaliesha an Frijiya a tel di choch dem fi tan op chrang fi wa dem biliiv.\n24Roun dem siem taim de wan Juu niem Apalos, we did baan iina Aligzanjriya kom a Efisos. Im a did wan man we wel brait, kyan taak gud, an we nuo Gad wod gud. 25Im did lorn bout di Laad Jiizas, an taak op chrang an tiich di sitn dem we rait bout Jiizas. Bot im onggl di nuo bout ou Jan baptaiz piipl, im neva nuo bout ou Jiizas se piipl fi get baptaiz. 26An im neva fried, so im staat fi taak chrang chrang iina di Juu dem choch, bot wen Prisila an Akwila ier im, dem tek im wan said an tiich im so im kuda andastan Gad wod beta.\n27Wen Apalos did waahn kraas uova go a Akaiya, di breda an sista dem push im fi gwaan. Dem rait wan leta tu di breda an sista dem uova de an tel dem fi tek im iin an chriit im gud. Di wan dem we did biliiv kaaz Gad did so gud tu dem, wen Apalos riich im du uol iip fi elp dem. 28Im aagyu aad aad wid di Juu dem infronta evribadi, an shuo dem klier klier fram Gad wod se Jiizas a di wan we Gad sen fi siev piipl.\nContinue to Aks 19 »


Luuk 8 | Bible.is\n1Afta dat, Jiizas chravl fram toun tu toun an dischrik tu dischrik, a priich di gud nyuuz bout Gad kindom. Aal dem taim de, di twelv did a go roun wid im. 2Som uman we Jiizas did ron diiman outa an we did sik an im mek beta, did a go roun wid im tu, dem a: Mieri di wan we dem kaal Magdaliin (Jiizas did ron sevn diiman outa ar), 3Juowana, Kuuza waif, (Kuuza did inchaaj a aal a di sitn dem we bilang tu Erad), Suuzana, plos nof ada uman. Aal dem uman ya did a yuuz wateva dem av fi elp sopuot Jiizas an im speshal falara dem.\n4Wan big big kroud a piipl we kom fram difrant difrant toun, gyada op fi ier Jiizas. Im tel dem da tuori ya: 5“Wan faama did go out fi plaant im siid dem. Wen im a skyata di siid, som jrap wich paat piipl waak an dem tep tep op pan dem, an bod kom kom nyam dem. 6Som jrap pan rakstuon, an wen dem staat gruo, dem kudn get no waata so dem jrai op an ded. 7Ada siid jrap mongks makabush, an wen dem pap op, di makabush chuok dem. 8Som a di siid dem jrap pan gud grong. Dem gruo op an bier wan onjrid taim muo dan wa di faama did plaant.” Afta dat Jiizas shout out an se, “Enibadi we av iez fi ier — beta lisn gud!”\n9Jiizas speshal falara dem aks im wa di tuori miin. 10Jiizas se tu dem se, “Unu get fi andastan di siikrit sopm dem bout Gad kindom, bot fi ada piipl, mi mek wa mi se soun laik rigl. So dat, “ ‘Iivn duo dem kyan si, dem naa si; an iivn duo dem kyan ier, dem naa andastan.’\n11“Di tuori wa mi jos tel unu, dis a wa it miin: Gad wod a di siid. 12Di wan dem we jrap wich paat piipl waak, a piipl we ier di wod, an den di devl kom tek di wod outa dem aat, so dem wi no biliiv an get siev. 13Di siid dem we jrap pan di grong we bier rakstuon de a piipl we glad fi Gad wod biliiv Gad wod fi likl bit, bot siem laik di plaant dem uufa ruut no go dong diip iina di grong, dem no mek Gad wod go diip iina dem aat. Dem biliiv fi likl bit, bot wen taim kom fi dem get tes, dem ton bak — siem laik ou di plaant jrai op an ded. 14Di wan dem we jrap iina makabush, a di piipl we ier Gad wod, bot dem staat fret bout laif an aal dem kyan tingk bout a ou fi mek moni an ou fi enjai demself. Dem mek dem sitn de chuok dem so dem no bier no raip fruut. 15Di wan dem we jrap pan gud grong, a di piipl dem uufa aat riili gud. Dem ier di wod an uol aan pan it. Aal wen aad taim kom, dem stil bier fruut.\n16“Nobadi no lait lamp an kova it wid wan bokit ar put it anda wan bed. Lamp pudong we piipl kyan si di lait wen dem kom iina di ous. 17Notn no aid, we nobadi naa go nuo. No siikrit no de we naa go kom out iina di uopm. 18Lisn gud! enibadi we andastan wa mi tiich ago andastan muor; bot di wan dem we no andastan, iivn di sitn dem we dem tingk dem andastan, dem naa go andastan no muor.”\n19Jiizas mada an breda dem kom fi si im, bot sieka di kroud dem kudn get nier im. 20So sumadi tel Jiizas se, “Yu mada an breda dem tan op outa duor a wiet fi si yu.”\n21Jiizas se tu di kroud se, “Fi mi mada an breda, a enibadi we ier Gad wod an du we im se dem fi du.”\n22Wan die, Jiizas an im speshal falara dem did go iina wan buot an im se tu dem, “Mek wi go uova di ada said a di liek.” So dem go. 23Wen dem a siel kraas, Jiizas jrap a sliip. Nou wan chrang chrang briiz kom dong pan di liek, an di buot staat ful op a waata so til evribadi did out fi joun.\n24Jiizas speshal falara dem wiek im op an se, “Laad! Laad! wi ago joun!” Jiizas get op an aada di briiz an di wiev dem fi sekl dong; an evriting get kaam. 25“We unu fiet de?” Jiizas aks dem. Dem so fraitn wen dem si wa Jiizas du, dem aks dem wan aneda, “Tap, a wa kaina man dis? Im taak tu aal briiz an wiev an dem du wa im tel dem fi du?”\n26Dem siel go a di konchri we di Girasiinz piipl dem liv, we de kraas fram Gyalalii. 27Siem taim Jiizas kom outa di buot, wan man fram di toun kom op tu im. Di man did av iin diiman. Fi wan lang taim, im did a waak niekid an neva did liv iina no ous; a beriyin grong im did liv. 28Wen di man spat Jiizas, im baal out an jrap imself infronta Jiizas. Im shout out pan tap a im vais se, “Lef wi no Jiizas, di Muos Ai Gad Pikni? Du mi a beg yu, no mek mi sofa!” 29Im se dat kaaz Jiizas did staat fi tel di diiman fi kom outa im. (Uol iip a taim di diiman did tek im uova. So piipl yuus tu chien op im an an fut dem, an gyaad im. Bot im wuda brok out a di chien dem an di diiman wuda kyari im go wich paat nobadi no de.)\n30So Jiizas aks im se, “Wa yu niem?” Im ansa bak, “ ‘Uol-iip’ — a so wi niem.” Im se a so im niem kaaz a nof nof diiman did go iina im. 31Di diiman dem did a beg Jiizas no fi tel dem fi go dong a di diiman prizn — di pit we naa no batam.\n32Nou wan uol iip a ag did a nyam pan di ilsaid. Di diiman dem beg Jiizas fi mek dem go iina di ag dem. Jiizas mek dem gwaan. 33So di diiman dem kom outa di man, an go iina di ag dem, an di uol a di ag dem tek aaf dong di stiip stiip ilsaid go chriet iina di liek an joun.\n34Wen di man dem we luk aafa di ag dem si wa apm, dem ron go pred di nyuuz iina di toun an di plies dem we de nier di toun tu. 35So di piipl dem go fi si a wa did apm. Wen dem riich wich paat Jiizas did de, dem si di man we Jiizas ron di diiman dem outa. Im did a sidong a Jiizas fut, im did av aan kluoz an iina im rait main. An di piipl dem kech dem fried. 36Di wan dem we did si wa apm, tel di ada piipl dem ou Jiizas mek di man we did av iin diiman get beta. 37Den aal a di Girasiinz piipl dem an evribadi we liv nier dem did wel fried so dem aks Jiizas fi lef dem ieriya. Jiizas go iina di buot an go we.\n38Wen Jiizas did a lef, di man we im ron di diiman dem outa did a beg fi go wid im, bot Jiizas sen im we, an se, 39“Go a yu yaad go tel evribadi aal wa Gad du fi yu.” So, di man lef go pred di nyuuz aal uova di toun an tel dem aal wa Jiizas du fi im.\n40Wen Jiizas go baka Gyalalii, wan kroud a piipl di a wiet fi im, so dem did glad fi si im kom. 41Siem taim wan man niem Jairos, we inchaaj a di Juu dem choch, kom niil dong infronta Jiizas, an beg im fi kom a im yaad. 42Im did a beg Jiizas kaaz im wan an onggl gyal pikni did a ded. Shi did bout twelv. Wen Jiizas did a chrai fi go a Jairos yaad, di piipl dem did a pres gens im.\n43Wan uman did de de, we a bliid fi twelv ier. Shi spen evriting shi av pan dakta bot non a dem kudn get ar beta. 44Shi kom op baka Jiizas an toch di tiel a im kluoz. Siem taim shi tap bliid!\n45“A uu toch mi?” Jiizas aks. Evribadi se a no dem bot Piita se, “Bot Tiicha, wan kroud a piipl ron yu a pres gens yu.”\n46Bot Jiizas se, “Sumadi toch mi man. Mi nuo, kaaz mi fiil powa gaan outa mi.”\n47Di uman si se shi kudn aid, so shi jrap arself a Jiizas fut a chrimbl. Shi tel Jiizas wa mek shi toch im an ou shi get beta siem taim. Shi tel Jiizas dis infronta evribadi.\n48Jiizas tel di uman se, “Daata, kaaz yu biliiv iina mi, yu aarait nou. Gwaan wid piis iina yu aat.”\n49Jiizas did stil a taak wen sumadi kom fram Jairos yaad an tel Jairos se, “Yu gyal pikni ded, no bada di tiicha agen.”\n50Wen Jiizas ier wa apm, im se tu Jairos, “No bada fried, jos biliiv, an shi wi get beta.”\n51Jiizas neva mek nobadi go iina di ous wid im, onggl Piita, Jan, Jiemz, an di pikni faada an mada wan. 52Evribadi did a ala an a baal kaaz di pikni did ded. Jiizas se, “Unu no baal! Shi no ded; a sliip shi a sliip.”\n53An di piipl dem staat laaf aafa im, kaaz dem did nuo se shi ded. 54Jiizas tek di pikni an an se, “Git op, mi pikni!” 55Ar spirit kom bak iina ar badi, an shi tan op siem taim. An Jiizas tel dem fi gi ar sitn fi nyam. 56Di pikni mada an faada did shak so til, bot Jiizas aada dem no fi tel nobadi wa apm.\nContinue to Luuk 9 »


Taak ina Latiom, Ruoman Ripoblik, Ruoman Empaya, Vatikan Siti\nOfishal languij Vatikan\nMap indikiet di grietis extent a di Ruoman Empaya (c. 117 KE) ah di ieria goban bai Latn spiika (daak red). Nof languij muo dah Latn eh-spiik widin di empaya.\nRienj a di Ruomans languijdem, di madan disendant a Latn, ina Yuurop.\nLatn (Latn: lingua latīna, ˈlɪŋɡʷa laˈtiːna) a klasikal languij we bilangx tu di Italik branch a di Indo-Yuropiyan languij. Di Latn alfabet diraiv frah di Uol Italik skrip, Ichroskan ah Griik alfabet.\nLatn weh arijinali spiik ina Latiom, Itali. Chuu di powa a di Ruoman Ripoblik, iweh bikom di daminant languij, inishali ina Itali ah sobsikuentli raichuu di Ruoman Empaya. Volga Latn divelop ina di Romans languijdem, laka Italian, Puotigiis, Panish, French, ah Rumienian. Latn, Italian ah French eh-kanchribiut nof wod tu di Ingglish languij. Latn – alang wid Griik – ruut yuuz ina tialaji, bailoji, ah medisn.\nBai di liet Ruoman Ripoblik (75 BKE), Uol Latn eh-don standadaiz ina Klasikal Latn. Volga Latn ena di koluokial faam we spiik juurin di siem taim ah ates ina inskripshan ah di wok a kamik plierait laka Plautus ah Terans. Liet Latn a di raitin languij frah di 3d senchri, ah Midiival Latn a di languij yuuz frah di 9t senchri tel di Renesans we eh-yuuz Renesans Latn. Lieta, Hoerli Madan Latn ah Madan Latn ivalv. Latn eh-yuuz az di languij a intanashinal komiunikieshan, skalaship, ah sayans optel wel ina di 18t senchri, wen iweh-bigin fi soplaant bai voernakiula. Ikliiziastikal Latn rimien di ofishal languij a di Uoli Sii ah di Ruoman Rait a di Kiaklik Choch.\nTide, nof schuudent, skala ah memba a di Kiaklik kloerji spiik Latn fluentli. Deh tiichi ina praimri, sekanderi ah puos-sekanderi edikieshanal instityuushan rong di wol.\nLatn a wah aili inflek languij, wid chrii distingk jenda, sebm noun kies, fuo voerb kanjugieshan, fuo voerb prinsipl paat, six tens, chrii poersn, chrii muud, tuu vais, tuu aspek ah tuu nomba.\n↑ John Edwin Sandys. A companion to Latin studies (1910) Chicago: University of Chicago Press. pp. 811–812


Maak 1 | Bible.is\n1Dis a ou di Gud Nyuuz bout Jiizas Krais, Gad Bwai Pikni staat. 2It rait dong iina di buk we di prafit Aizaiya rait, se: “Luk, mi wi sen mi mesinja fi gwaan til yu kom, im ago get piipl redi fi yu.” 3“Sumadi a shout iina di dezot, ‘Klier di wie fi di Laad kom chuu, mek di chrak we di Laad fi waak pan chriet.’” 4So Jan di Baptis staat fi priich iina di dezot an se piipl fi ton we fram dem sin, get baptaiz, an Gad wi paadn dem fi aal di rang we dem du. 5Piipl fram aal uova Judiya an evribadi we liv iina Jeruusilem did a go tu im. Wen dem si se dem a sina, an sari fi di rang we dem du, im baptaiz dem iina Riva Jaadn. 6Jan kluoz did mek outa kyamil ier wid wan leda belt roun im wies. An fi im fuud im nyam graasapa an oni we im fain iina di dezot. 7Jan tel di piipl dem se, “Sumadi muo powaful dan mi a kom an mi no iivn gud inof fi pul di schrap pan im slipaz. 8Mi baptaiz unu iina waata, bot im ago baptaiz unu wid di Uoli Spirit.\n9Roun dem taim de, Jiizas did kom fram Nazaret iina Gyalalii an Jan did baptaiz im iina Riva Jaadn. 10Siem taim Jiizas a kom op outa di waata, im si evn opm op an di Spirit a kom dong pan im laik wan dov. 11An wan vais fram evn se, “Yu a fi mi wan dege-dege Bwai Pikni, mi lov yu an yu mek mi aat glad.”\n12Siem taim di Uoli Spirit kaaz Jiizas fi go iina di dezot. 13An im did iina di dezot fi faati die. An wen im did out de, Sietan chrai aad aad fi mek im du rang. Im did out de mongks di wail animal dem bot ienjel did a luk aafa im.\n14Nou afta dem lak op Jan iina prizn, Jiizas go a Gyalalii go priich Gad gud nyuuz. 15Im se, “A taim nou! Gad suun ruul iina evri wie! Ton we fram unu sin an ton tu Gad an biliiv di gud nyuuz!\n16Wen im did a waak saida Gyalalii sii, im si Saiman an im breda Anju. Dem did a fling out dem net iina di liek fi kech fish kaaz dem a did fishaman. 17Jiizas se tu dem se, “Fala mi! An siem laik ou unu kech fish, mi wi tiich unu ou fi kech piipl an mek dem ton mi falara.” 18So dem lef dem buot siem taim an fala Jiizas.\n19Likl dong fram de-so, im si Jiemz an Jan, Zebidii tuu bwai pikni dem iina wan buot a fiks dem net. 20Jiizas kaal dem an siem taim dem go fala im. Dem lef dem faada Zebidii iina di buot wid di man dem we did a wok fi im.\n21Lieta Jiizas an im falara dem lef go a Kyaporniyom. Pan di Sabat im go iina di Juu dem choch an staat fi tiich. 22Evribadi shak wen dem ier di sitn dem we im did a tiich, kaaz im tiich laik sumadi we av di rait an di powa fi du it. Im neehn tiich laik di Laa tiicha dem. 23Siem taim wan man we did iina di Juu dem choch we diiman did tek kanchuol a baal out, 24“Jiizas a Nazaret, wa yu waahn wid wi? A kom yu kom fi kil wi aaf? Mi nuo uu yu bi! Yu a di Uoli Wan we kom fram Gad!”\n25“Kiba yu mout!” Jiizas se tu di diiman iina wan siiriyos vais. “Kom outa di man!” 26Di diiman fling im dong an mek im de de a flata, it baal out loud loud an kom out a im.\n27Di piipl dem did wel shak, so dem aks dem wan aneda, “A wa dis ya? A som powaful nyuu sitn im a tiich! Da man ya aal av di powa an di rait fi aada diiman fi kom outa piipl an dem du wa im se.”\n28Nyuuz bout Jiizas pred faas faas aal uova di ieriya roun Gyalalii.\n29Afta Jiizas lef di Juu dem choch, dem go chriet a Saiman an Anju ous. Jiemz an Jan did go wid dem tu. 30Saiman mada-in-laa did sik iina bed a ruos wid fiiva. Wen Jiizas riich a di ous, dem tel im bout ar. 3131 Jiizas go tu ar, uol ar an an tek taim riez ar op. Di fiiva brok an shi staat luk aafa dem.\n32Afta di son go dong an iivnin kom, di piipl dem kyari aal a di sik piipl dem an aal a di piipl dem we diiman did a kanchuol go a Jiizas. 33Di uol toun gyada op a di ous duor. 34So im iil uol iip a dem we did sik wid aal kaina difrant difrant siknis an ron out diiman outa nof a dem. Bot im neva mek di diiman dem se notn kaaz dem did nuo uu im bi.\n35Orli orli iina di maanin, wen it did stil daak daak, Jiizas get op an go fain wan plies we nobadi no de, so im kuda tan de an prie. 36So Saiman an im fren dem staat luk fi im. 37Wen dem fain im, dem se tu im se, “Evribadi a luk fi yu!”\n38So im ansa dem se, “Mek wi go a som ada plies iina di dischrik dem we de nier ya-so, so mi kyan priich tu dem tu, kaaz a dat mi kom out ya fi du.” 39So im go aal bout Gyalalii go priich iina di Juu dem choch an ron out diiman outa piipl.\n40Wan fasi-fasi skin man kom tu Jiizas. Im go dong pan im nii an beg Jiizas fi elp im. Im se, “Ef yu waahn fi kyuor mi an mek mi kliin, yu av di powa fi dwi'it.”\n41Jiizas fiil sari fi di man, so im chrech out im an an toch im an se, “Mi waahn yu fi get kliin. Gwaan, yu beta nou!” 42Di man get beta siem taim an im skin get kliin kliin.\n43Siem taim Jiizas waan im aaf chrang chrang an sen im we. 44Jiizas tel im se, “Mek shuor se yu no se notn tu nobadi bout dis. Nou dat yu get beta, jos gwaan go shuo yuself tu di priis an kyari di sakrifais we Muoziz Laa se yu fi gi wen yu skin get beta. Dat wi shuo evribadi se yu get kliin.” 45Bot di man lef an staat pred tu evribadi wa Jiizas du fi im. So fram dat Jiizas kudn go iina no toun mek nobadi si im. Im afi tan iina di konchri paat faar faar fram di toun. Bot piipl stil kip aan a kom tu im fram aal bout.\nContinue to Maak 2 »


Gyalieshan 2 | Bible.is\n1Den afta fuotiin ier mi go baka a Jeruusilem wid Baanabas. Mi did tek Taitos wid mi tu. 2Mi go bak de kaaz Gad did mek mi nuo se a de-so im waahn mi fi go. An wen mi dong de mi miit wid di liida dem — dem wan, an mek dem ier di mesij we mi did a priich tu di piipl dem we a no Juu. Mi mek dem ier it so dat dem wuda nuo se mi a tiich di chuut an so dat aal a di wok we mi did a du, wudn kom tu notn. 3Nou Taitos did de de wid mi an im a wan Griik man — im a no Juu an dem neva fuos im fi get sorkomsaiz. 4Mi did taak tu di liida dem wan kaaz yu av som piipl we gwaan laik se dem a fala Gad an a siniik kom iin mongks Gad piipl, so dat dem kyan wach dem. Jiizas frii wi kaaz wi an im kluos. So dem a wach wi kaaz wi no afi fala di Juu dem Laa. Dem waahn wi fi fala da Laa de laik se wi a sliev. 5Bot wi neva gi iin tu dem — no iivn fi a likl. Wi neva du wa dem waahn kaaz wi did waahn fi mek shuor se unu gwaan biliiv di chuu mesij bout Jiizas we wi did tiich unu. 6Di impuotant liida dem iina Jeruusilem (mi no bizniz wid ou impuotant di liida dem bi, kaaz Gad no luk pan dat, im no paashal) — dem neva ad notn tu di mesij we mi priich. 7Dem neva ad notn kaaz dem si se a Gad gi mi da mesij ya fi priich tu di piipl dem we a no Juu. Gad gi mi jos laik ou im did gi di mesij tu Piita so im kuda tiich it tu di Juu dem. 8An jos laik ou a Gad pik Piita fi bi im apasl an gi im di powa fi priich tu di Juu dem, a siem wie im pik mi an gi mi di powa fi priich tu di piipl dem we a no Juu. 9An wen di big impuotant liida dem — Jiemz, Siifas an Jan, si se a Gad gi mi da speshal wok ya fi du, dem shiek fi mi an Baanabas an. Dem shiek wi an fi shuo se wi a wan a dem an dat wi fi gwaan tiich di Gud Nyuuz tu di piipl dem we a no Juu, jos laik ou dem a priich it tu di Juu dem. 10Di onggl ting dem aks wi fi du a memba di puo, an dat a di sed ting mi did wel waahn du.\n11Bot lieta wen Siifas did kom a Antiyak mi go gens im an tel im tu im fies se wa im did a du did rang. 12Kaaz im yuus tu iit wid di piipl dem we a no Juu. Bot wen som man we Jiemz sen riich, im kwik taim bak we fram dem. Im tap iit wid dem kaaz im did fried a wa di Juu dem we fiil se yu afi sorkomsaiz wuda se bout im ef dem kech im a iit wid dem piipl de. 13Den chuu im du dat im mek ada Juu we biliiv iina Gad staat du di siem ting. Aal Baanabas ton ipokrit tu. 14Bot wen mi si se dem naa ak laik ou di Gud Nyuuz se wi fi ak, infronta evribadi mi se tu Siifas se, “Ef yu a wan Juu an a liv laik di piipl dem we a no Juu, ou yu tingk yu ago get dem piipl de fi staat liv laik ou Juu liv?”\n15Wi baan Juu, wi no komiin laik di piipl dem we a no Juu we wi kaal sina kaaz dem no fala Muoziz Laa. 16Bot wi nuo se no chuu sumadi a fala di Laa dat miin se tingz rait bitwiin dem an Gad. A onggl wen wi biliiv iina Jiizas Krais dat tingz kyan rait bitwiin wi an Gad. So iivn wi we a Juu, staat biliiv iina Jiizas Krais. Kaaz wi waahn fi mek tingz rait wid Gad an wi nuo se dat naa apm ef wi jos a fala Muoziz Laa. 17Nou ef wen taim wi a mek tingz rait wid Gad, som a di Juu dem se wi a sina chuu wi naa fala di Laa — unu tingk dat miin se Krais Jiizas a kaaz wi fi sin? Nuo sa! 18Bot ef mi go bak go bil di sed sitn dem we mi did tier dong wan taim, den mi a riili wan sina. 19So azkaadn tu di Laa mi ded aredi — kaaz mi naa fala it no muor. Mi tap fala it so dat mi kuda liv mi laif fi sorv Gad. It komiin laik se mi did ded pan di kraas wid Krais Jiizas. 20An a no mi a liv no muor bot a Krais Jiizas a liv iina mi. Nou mi liv kaaz mi chos iina Gad Bwai Pikni — di wan we lov mi an we ded fi mi. 21Mi naa go ton mi bak pan Gad lov an ou kain im bi tu mi, kaaz ef sumadi kyan onggl mek tingz rait wid Gad ef im fala di Laa, den Krais Jiizas ded fi notn.\nContinue to Gyalieshan 3 »


Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment E11 2AB June 2022.\nAll foot health services Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment. Wart treatment Wanstead, Wart treatment in Wanstead, Wanstead Wart treatment.\nWART TREATMENT WANSTEAD\ncopyright © 2006-2022 Jun DAP Web Design Wart treatment Wanstead E11 2AB | Wart treatment Wanstead Wanstead Wart treatment. Wart treatment in Wanstead Site by D.A.P Web Design Wanstead | visitors to londonhealthyfeet.com


Aks 25 | Bible.is\n1Chrii die afta Festos riich iina di konchri, im go a Jeruusilem fram Sesuriiya. 2So di ed priis an di impuotant man dem mongks di Juu dem kom faawod an tel im di prablem dem av wid Paal. 3Dem beg Festos fi du sitn speshal fi dem. Dem beg im fi gi aada fi Paal kom bak a Jeruusilem. Dem du dat kaaz dem did a plan fi gyang op an kil im bifuo im kuda riich. 4Den Festos tel dem se, “Paal de a prizn a Sesuriiya an mi out fi go dong de suun. 5So mek unu liida dem go dong de wid mi an ef da man ya did du notn rang, dem kyan se wa im du.”\n6Afta Festos tan mongks dem fi bout iet ar ten die im lef an go a Sesuriiya. Di neks die im tek im siit iina di kuot an gi aada fi Paal kom infronta im so im kyan joj im. 7Wen Paal kom iin, di Juu dem we did kom dong fram Jeruusilem tan op roun im. Dem staat tel di govana som torbl sitn we dem se Paal du. Bot dem kudn pruuv notn we dem se.\n8So Paal taak op fi imself an se, “Mi no du notn rang gens di Juu dem, mi no brok non a dem Laa, ar du notn we wuda mek Gad ous no kliin no muor, ar se notn bad gens Siiza.”\n9Bot Festos did a chrai fi kori fieva wid di Juu dem, so im aks Paal se, “Yu waahn fi go a Jeruusilem an mek mi joj yu an si ef aal wa dem a se bout yu a chuu ar a no chuu?”\n10Paal ansa im se, “Mi tan op iina Siiza kuot rait ya nou an a ya-so mi fi get joj. Mi no du notn rang tu di Juu dem, an yu wel an nuo dat. 11Ef mi rang an du notn we dem shuda kil mi fa, mi naa chrai fi ron we. Bot ef mi neva du non a di sitn dem we dem se, nobadi kyaahn ton mi uova tu dem. So sen mi go a Siiza, mek im joj mi.”\n12So afta Festos taak wid di man dem we elp im fi mek op im main bout wa im ago du, im se, “Yu se yu waahn mi sen yu go a Siiza, so a Siiza mi a sen yu!”\n13Afta kopl die wel, King Agripa an Borniis kom a Sesuriiya fi welkom Festos. 14Afta dem did de de fi a gud wail, Festos tel di King bout Paal, di Juu dem, an aal wa did a gwaan, kaaz im did waahn fi nuo wa di King tingk. So im tel im se, “Fiiliks lef wan prizna ya. 15Wen mi did de a Jeruusilem, di ed priis an di Juu elda dem tel mi bout im, an aks mi fi joj im an se im gilti.\n16“Bot mi tel dem se Ruoman piipl no joj nobadi an se dem gilti jos so. Dem av fi get di chaans fi tan op infronta di piipl dem we se dem du sitn rang, an taak op fi demself. 17So afta dem kom ya wid mi, mi neva wies no taim. Di neks die mi gi aada fi dem bring im a kuot fi mi joj im. 18Bot wen di Juu liida dem taak op gens im, di wikid sitn dem we mi did tingk se dem wuda se im du a no dat dem se. 19Insteda dat, dem did a aagyu wid im bout sopm fi du wid di wie ou dem worship Gad an bout wan ded man niem Jiizas we Paal se kom bak alaiv. 20Mi neva nuo ou fi diil wid di mata, so mi aks di man ef im did waahn fi go a Jeruusilem an mek mi joj im de-so. 21Bot wen Paal aks mi fi uol im til Siiza kuda joj im, mi gi aada fi dem gyaad im so til mi kuda sen im go a Siiza.”\n22Den King Agripa se tu Festos, “Mi wuda laik fi ier da man ya miself.” So Festos tel im se, “Aarait, tumaro yu wi ier im.”\n23Di neks die wen King Agripa an Borniis did a kom di piipl dem du aal saat a sitn fi big dem op an welkom dem. So dem go iina di plies we di piipl dem gyada op fi kip kuot. Aal a di ed fi touzn suoja an di big impuotant man dem iina di siti go wid dem tu. Den Festos aada di suoja dem fi kyari iin Paal. 24Den Festos se, “King Agripa, an evribadi we de ya wid wi, unu si da man ya, aal a di Juu dem beg mi loud loud no fi mek im liv no langga. Dem beg mi wen mi did de a Jeruusilem an dem beg mi dong ya iina Sesuriiya. 25Bot mi fain se im no du notn we wi fi kil im fa, an wen im se im waahn di Ruula Siiza imself fi joj im, mi mek op mi main fi sen im. 26Bot mi no riili av notn we mi kyan rait bout im an sen gi mi Laad. So mi kyari im kom ya infronta aal a unu, an muo dan dat mi kyari im infronta yu, King Agripa, so dat afta yu ier im da fos taim ya, mi maita av sopm fi rait. 27Kaaz mi no tingk it rait fi sen wan prizna an kyaahn se fi shuor wa rang dem se im du.\nContinue to Aks 26 »


Juozif Stalin - Wikipidia\nJuozif Stalin, nuo az Joseph Stalin, wehna di Jinaral Sikriteri a di Kamiunis Paati a di Suoviet Yuunian Senchral Komitii frahn 1922 tel ihn det ina 1953. Ina di ierdem afta Lenin det ina 1924, ihn raiz fi bikoms di liida a di Suoviet Yuunian.\nStalin laanch wahn komaan ikanami, riplies di Nyuu Ikanamik Palisi a di 1920dem wid Faib-Ier Plan ahn laanch wahn piiriad a rapid indoschrialaizieshan ahn ikanamik kalektivaizieshan. Di op'iival ina di agrikolcharal sekta disrop fuud prodoksahn, rizolt ina waidpred famin, soch az di kiataschrafik Suoviet famin a 1932–1933, nuo ina Yuukrien (Ukraine) as di Holodomor.\nJuurin di liet 1930dem, Stalin laanch di Griet Porj (alzwel nuo az di "Griet Tera"), a kiampien fi porj di Kamiunis Paati a piipl akyuuz a karopshan, terarizam, ar chrechri; ihn exteni tu di milichri ahn ada els sekta a Suoviet sasayati. Taagitdem aafn get exikyuut, imprizn ina Gulag lieba kiamp ar egzail. Ina di ierdem afta, nof milian etnik mainariti alzwel get dipuot.\nRichriiv frahn "https://jam.wikipedia.org/w/index.php?title=Juozif_Stalin&oldid=15500"\nLast edited on 16 Julai 2016, at 04:03


Poliis - Wikipidia\nJoerman Stiet Poliis afisa ina Amboerg, wid di rangk a Polizeihauptmeister mit Zulage (Kanfoerm Poliis Saajan Mieja)\nPoliis fuos a kanstityuutid badi a poersn impowa bai di stiet fi infuos di laa, protek prapati, ah limit sivl disaada. Deh powa ingkluud di lijitimaiz yuus a fuos. Di toerm muos kamanli asosiet wid poliis saabis a savrin stiet we aataraiz fi exasaiz di poliis powa a dat stiet widin a difain liigal ar terituorial ieria a rispansibiliti. Poliis fuos noftaim difain az sepret frah milichri ar ada aaganizieshan invalv ina di difens a di stiet gens farin agresa; ousomeba, johdaamarii a milichri yuunit chaaj wid sivl poliisin.\nLaa infuosment, ousomeba, kanstityuut onggl paat a poliisin aktiviti. Poliisin eh-ingkluud wah rienj a aktiviti ina difrah-difrah sitieshan, bot di pridaminant wandem kansoern wid di prezavieshan a aada. Ina som sasayati, ina di liet 18t ah hoerli 19t senchri, demaya eh-divelop widin di kantex fi mentien di klaas sistim ah fi di protekshan a praivit prapati. Nof poliis fuos sofa frah poliis karopshan tu a grieta ar lesa digrii. Di poliis fuos yuujali a poblik sekta saabis, miinin se deh get pie chuu taxiz.\nAltonitiv niem fi poliis fuos ingkluud kanstabileri, johdaamarii, poliis dipaatment, poliis saabis, kraim privenshan, protektiv saabis, laa infuosment iejensi, sivl gyaad, ar sivik gyaad. Memba maita refa tu aa poliis afisa, chuupa, sherif, kanstabl, rienja, piis afisa ar sivik/sivl gyaad.\nAz poliis muotaim intarak wid indivijal, slang toerm fi dem plentiful. Nof a dem a deked ar senchri uol duo di etimalaji kuda eh-laas.\n↑ "The Role and Responsibilities of the Police." Policy Studies Institute. Nuoroda tikrinta 2009-12-22.


Kalani a Santyaago - Wikipidia\nSantyaago wena Panish kalani a di Panish Wes Indiz widin di Vaisrayalti a Nyuu Spien, ina di Kiaribiyan riijan. Ilokieshan a di prezent-die ailant ah nieshan a Jumieka.\n1 Prii-Kolombian Jumieka\n3 Sekan vayij a Kolombos, 1493\n4 Fuot vayij a Kolombos, 1503\n5 Di Sivil kalani\n6 British kangkues\n7 Yuropiyan kalani ina di Kiaribiyan ina 1600\nRong 650 KI, Jumieka weh-kalanaiz bai di piipl a di Ostionaid kolcha, uu eh laikli koh frah Sout Amoerka. Aligeta Pan ina Manchesta Parish ah Likl Riva ina Sint An Parish de mongx di hoerlies nuo sait fi demya Ostionaid piipl, uu eh-lib nier di kuos ah extensivli ont fi toerkl ah fish.\nRong 950 KI, di piipl a di Meilakan kolcha sekl pah buot di kuos ah di intiiria a Jumieka, aida bai abzaab di Ostionaid piipl ar kuo-inabit di ailan wid dem. Di Taino kolcha divelop pah Jumieka rong 1200 KI.\nDeh bring frah Sout Amoerka wah sistim fi riez kasaava, ar yuka, nuo az "conuco." Fi had nyuuchrient tu die sail, di Taino bon luokal bush ah chrii ah iipop di ashiz ina bofo moun, ah den deh plaant kasaava kotin in hit. Muos Taino eh-lib ina laaj soerkiula bilding (bohios), kanschok wid ud puol, schraa wiiv, ah paam liif. Di Taino eh-spiik wah Arawak languij ah neh ab no raitn. Som a di woddem deh yuuz, laka barbacoa ("babikiu"), hamaca ("amok"), kanoa ("kunu"), tabaco ("tubako"), yuca ("yuka"), batata ("swiit pitieta"), ah juracán ("orikien"), sens ingkaapariet ina Patwa azwel Panish ah Ingglish.\nKrixtifa Kolombos siel out pah ih sekan vayij tu di Amoerkaz pah 24 Septemba 1493. Pah 3 Novemba 1493, ih lan pah wah ailan we ih niem Daminiika. Pah 22 November, ih lan pah Ispanyuola ah pen soh taim fi expluor di intiiria a di ailan fi guol. Ih lef Ispanyuola pah 24 Iepril 1494, ah araiv a di ailan a Juana (Kyuuba) pah 30 Iepril ah Jumieka pah 5 May. Ih expluor di sout kuos a Juana bifuo ih ritoern bak tu Ispanyuola pah 20 August. Afta ih tan de fi a taim pah di westan hen, nowadiez Ieti, ih fainali ritoern bak tu Spien.\nKolombos ritoern tu Jumieka juurin ih fuot vayij tu di Amoerkaz. Ih ena-siel rong di Kiaribiyan fi nieli a ier wen wah staam biich ih shipdem ina Sint Anz Bie, Jumieka, pah 25 Juun 1503.\nFi wan ier Kolombos ah ih mandem rimien schran pah Jumieka. Wah Paniad, Diego Mendez, ah soh nietiv pagl wah kunu fi get elp frah Ispanyuola. Di ailan gobna, Nicolás de Ovando y Cáceres, eh-dites Kolombos ah ih obschok aal efoert fi reskiu im ah ih mandem. Miintaim, Kolombos alejidli mezmaraiz di nietivdem bai karekli pridik wah luuna iklips fi 29 Febiweri 1504, bai yuuz di Ifemeris a di Joerman aschranama Regiomontanus. Elp fainali araiv, fram di gobna, pah 29 June 1504, ah Kolombos ah ih mandem araiv ina Sanlúcar de Barrameda, Kiastiil, pah 7 Novemba 1504.\nSekan vayij a Kolombos, 1493Edit\nFuot vayij a Kolombos, 1503Edit\nDi Sivil kalaniEdit\nDi Panish Empaya bigin di ofishal gobanans a Jumieka ina 1509, wid faamal akiupieshan a di ailan bai kangkuistaduor Wan di Eskivel (Juan de Esquivel) an ih mandem. Eskivel eh-akompini Kolombos pan ih sekan chrip gaa di Amoerkaz ina 1493 ah weh-patisipiet ina di inviejan a Ispanyuola. Wan deked lieta, Fraya Baatalame de las Kiasas (Bartolomé de las Casas) rait di Panish aatariti dem bout Eskivel kandok juurin di Igwei masakraa a 1503.\nDi fos Panish seklment eh-foun ina 1509 nier Sint Anz Bie ah niem Sivil. Ina 1534 di sekladem muuv gaa wah nyuu, eltia sait, we deh niem Vila de la Viega (Villa de la Vega), ush di Ingglish riiniem Panish Tong wen deh kangka di ailan ina 1655. Disya seklment saab az di kiapital a buot Panish ah Ingglish Jumieka fran ifongdieshan ina 1534 antel 1872, afta wetaim di kiapital eh-muuv gaa Kinston.\nDi Paniaddem insliev wuoliip a di nietiv piipl. Deh uobawok dem ah aam dem tu di paint we nof a dem perish widin fiti ier afta di Yuropiyandem araiv. Sobsikuent, di lak a indijinos apachuniti fi lieba eh-men bai di chanspuot a Afrikan sliev. Disapaint ina di lak a guol pah di ailan, di Panish mienli yuuz Jumieka az milichri bies fi soplai deh kalanaizin efoert ina di mienlan Amoerkaz.\nDi Panish kalanisdem neh kyaa no uman wid dem ina di fos expidishandem so deh tek Taino uman fi deh kaman-laa waif, we rizolt ina mestiizo pitni. Sexyual voilens wid di Taino umandem bai di Panish eh aalso kaman.\nAlduo di Taino refa tu di ailan az "Xaymaca," di Panish grajual chienj di niem tu "Jamaica." Ina di suo-kaal Admiral map a 1507 di ailan eh-liebl az "Jamaiqua" ah ina Piita Maata wok "Deked" a 1511, ih refa tui az buot "Jamaica" ah "Jamica."\nIna liet 1654, Ingglish liida Aliva Kramwel laanch di Westan Dizain aamaada gens fi Spien kalanidem ina di Kiaribiyan. Ina Iepril 1655, Jinaral Raboert Venablz liid di aamaada ina wah atak pah Spien fuot a Santo Dominggo, Ispanyuola. Ousomeba, di Panishdem ripols dis puoli exikyuut atak, nuo az di Siij a Santo Dominggo, ah di Ingglish chuupdem suuh get desimiet bai diziiz.  \nWiik wid fiiva ah a-luk fi a hiizi vikchri afta deh difiit a Santo Dominggo, di Ingglish fuos den siel fi Jumieka, di onggl Panish Wes Indiiz ailan we neh ab no nyuu difensiv wok. Ina Mie 1655, rong 7,000 Ingglish suoja lan nier Jumieka Panish Tong kiapital. Di Ingglish inviejan fuos kuiktaim uobapowa di sumaal nomba a Panish chuup (a di taim, du wuola Jumieka papilieshan eh-nomba onggl rong 2,500).\nRaichuu di falarin ierdem, Spien ripiit-ripiit atemp fi rikiapcha Jumieka, ah ina rispans ina 1657 di Ingglish Gobna a Jumieka invait bokanier fi bies dehself a Puot Rayal pah Santyaago, fi elp difen gens Panish atak. Spien neba get fi rikiapcha Jumieka, sens deh luuz di Bakl a Uochi Rayos ina 1657 ah di Bakl a Rayo Nuevo ina 1658. Fi Ingglan, Jumieka wena-go bi di 'daga we paint a di aat a di Panish Empaya,' alduo dehtaim de iwena pozeshan we riili neh ab nof ikanamik valiu.\nYuropiyan kalani ina di Kiaribiyan ina 1600Edit\nRichriiv frahn "https://jam.wikipedia.org/w/index.php?title=Kalani_a_Santyaago&oldid=18069"\nLast edited on 1 Janiweri 2017, at 16:09\nDis piej laas madifai pahn 1 Janiweri 2017, a 16:09


Jan 1, Di Jamiekan Nyuu Testiment (JNT) | Chapter 1 | The Bible App | Bible.com\nBible LanguageJamaican Creole EnglishChange Language\nJNT Di Jamiekan Nyuu Testiment\nJamaican Creole - 2012 Edition (NT)\nWest Indies, Bible Society of the\nJiizas a di Wod we Gi Laif\n16Siek-a ou im lov wi so moch an tel wi bier chuu sitn bout Gad, wi get muo lov fram im pan tap a di lov we wi did a get aredi. 17Kaaz, yu si, Gad gi Muoziz di Laa fi gi wi, bot im yuuz Jiizas fi mek wi nuo wa chuu, an siek-a Jiizas, im shuo wi lov we wi no dizorv. 18Nobadi neva eva si Gad yet. Di onggl sumadi we eva si im a di wan dege-dege Bwai Pikni, we a Gad imself. Im wel kluos tu di Faada, an a im mek wi nuo wa di Faada komiin laik.\nJan Get Tingz Redi fi Jiizas\n(Matyu 3.1-12; Maak 1.2-8; Luuk 3.15-17)\n21So dem aks im se, “Den a uu yu den? Ilaija?”\nJan se, “Nuo, mi a no Ilaija!”\n“So, yu a di prafit?”\nBot Jan tel dem se, “Nuo!”\n26So, Jan ansa dem se, “Mi baptaiz unu iina waata, bot sumadi de mongks unu we unu no nuo bout. 27Mi no iivn gud inof fi pul di chrap dem pan im slipaz. Im a-go pik op afta mi lef an gaan.”\nJiizas a Gad Biebi Shiip\n29Di neks die, Jan si Jiizas a waak kom wich paat im de. Im si im an se, “Unu luk! Si Gad Biebi Shiip de! A im a di wan we a-go mash op an tek we sin fram outa di worl! 30A im sed wan mi did a taak bout wen unu did ier mi se, ‘Wan man a kom afta mi, im wie biga an beta dan mi, kaa im did de bout fram wie bifuo mi baan.’ 31Mi neehn nuo a uu da sumadi de wuda bi. Mi onggl kom ya a baptaiz piipl, so dat dem we iina Izrel kuda get fi si an nuo a uu im.”\nJiizas Kaal im fos Set a Falara Dem\n35Di neks die, Jan did de a di sed plies wid tuu a im falara dem. 36Nou, Jiizas did a waak paas, an Jan si im an shout out, “Unu luk! Si Gad Biebi Shiip de!” 37Az Jan se so, im tuu falara dem staat fala baka Jiizas. 38Wen Jiizas ton roun an si dem, im aks dem se, “A wa unu waahn?”\nSo dem ansa im an se, “Rabai, we yu liv?” (Rabai iina fi dem langwij miin Tiicha.)\n39“Kom,” Jiizas se, “unu kom, an unu wi si wich paat mi stie” (a did bout fuo aklak iina di iivnin).\nSo dem go an si wich paat im did a liv an dem tan a im yaad fi di res a di die.\n40Saiman Piita did av wan breda niem Anju. Nou, Anju a did wan a Jan tuu falara dem we did fala Jiizas afta dem ier wa Jan did se bout im. 41Di fos ting Anju du afta im miit Jiizas a fain im breda, Saiman, an tel im se, “Wi fain di Mesaiya” (Iina fi dem langwij dat miin Krais). 42An im kyari Saiman go wich paat Jiizas did de.\nWen Jiizas si Saiman, im luk pan im an se, “Yu a Saiman, Jan bwai pikni. Fram nou aan, yu niem Siifas” (iina fi dem langwij, dat de a di niem fi Piita).\nFilip an Nataniyel Staat Fala Jiizas\n46Bot Nataniyel se tu Filip se, “Nazaret? Notn gud kyan kom outa dat de plies de?”\nSo Filip se tu im se, “Kom kom si fi yuself.”\n48Nataniyel se tu im se, “Ou kom yu nuo mi?”\nJiizas ansa im an se, “Mi si yu fram wen yu did anda di fig chrii, bifuo Filip kaal yu.”\n50So Jiizas se tu im se, “Yu biliiv iina mi kaa mi tel yu se mi did si yu anda di fig chrii? Yu gweehn si biga sitn dan dat.” 51Den im se, “Mi a tel unu fi chuu chuu se unu gweehn si di skai uopm op, an unu a-go si Gad ienjel dem a go op iina evn an a kom dong pan di ort tu di Man we Gad Pik.”


Revilieshan 19 | Bible.is\n1Afta di powaful ienjel don taak, mi ier sopm laik wan big big kroud a piipl iina evn. Dem did a shout an a se: “Aliluuya! Fi wi Gad we siev wi fi get priez kaaz im powaful. 2Priez im kaaz im joj piipl ou dem fi get joj. Im joj di powaful uor we mek aal di piipl pan di ort tek paat iina ar seks sin dem. Im ponish ar fi'im piipl dem we shi kil.” 3An di kroud a piipl dem shout out wan muor taim: “Aliluuya! Sumuok go op fram di faiya we a bon ar op, di faiya we ago bon fi eva an eva.”\n4Di twenti-fuo elda dem an di fuo sitn dem (we luk laik animal) fling demself a grong an worship Gad, we did sidong pan im chuon, an dem baal out: “Iemen, Aliluuya!”\n5Den wan vais kom fram di chuon a se, “Priez fi wi Gad, aal a unu we a im piipl, an aal a unu we rispek im, weda unu likl ar big, priez im!”\n6Den mi ier sopm laik wan big, big kroud a piipl a shout, dem vais soun loud laik di naiz fram wan big big waatafaal, an laik wen torbl tonda a ruol, dem shout out: “Aliluuya! Kaaz fi wi Laad, di powaful Gad, a im ron tingz. 7Mek di uol a wi jomp op an dong wid jai iina wi aat. Mek wi gi'im nof rispek an ana! Kaaz di taim kom nou fi di Biebi Shiip get marid, an di uman we im fi marid tu, redi an a wiet pan im. 8Gad gi ar kluoz fi wier, we mek outa priti linin we brait an kliin.” (Di priti kliin linin a di rait sitn dem we Gad piipl dem du.)\n9Den di ienjel se tu mi, “Rait dis dong: ‘Di wan dem we get invait fi kom di Biebi Shiip wedn sopa, a dem api.” Den di ienjel se tu mi, “Wa mi a tel yu, a Gad wod we chuu.”\n10Wen mi ier dis, mi jrap pan mi nii a im fut fi worship im. Bot im se tu mi se, “No, yu kyaahn du dat! Mi sorv Gad jos laik yu an yu breda an sista dem we biliiv evriting we Jiizas tiich. So a Gad yu fi worship, kaaz di chuu sitn dem we nobadi neva nuo an we Jiizas shuo wi, a dat lou piipl fi pred Gad mesij!”\n11Wen mi luk, mi fraitn fi si evn uopm op an wan wait aas tan op im infronta mi. An di sumadi we did a raid di aas niem di Wan we Aalwiez Sorv Gad an di Wan we Evribadi Kyan Chos. Im du wa rait wen im joj piipl an waar gens im enimi dem. 12Im yai dem kom laik wan faiya we a bliez, an im av wan uol iip a kroun pan im ed. Im av wan niem rait pan im we nobadi no nuo, onggl im wan. 13Im did av aan lang jakit we suok iina blod, an dem kaal im Gad wod. 14Di aami dem we iina evn did a fala baka im. Dem did a raid pan wait aas tu an dem did jres op iina dier linin kluoz we wait an kliin. 15Wan shaap suod kom outa im mout we im ago yuuz fi waar gens di piipl dem iina di worl an ponish dem. “Im ago ruul dem wid wan aiyan paip.” An im ago tep op, tep op pan dem an mash dem out laik wen piipl a mash op griep wid dem fut. Im ago du dem da wie de fi mek dem si se Gad we av aal di powa, wel mad wid dem. 16Pan im lang jakit an pan di tap paat a im fut im av wan niem rait dong: KING UOVA AAL A DI KING DEM AN LAAD UOVAAALADILAAD DEM.\n17An mi si wan ienjel tan op iina di son. Im shout out loud loud tu aal a di bod dem we a flai ai op iina di skai se, “Unu kum, kum gyada tugeda fi Gad big big sopa, 18so unu kyan nyam unu beliful. Kum nyam aal kaina badi: badi fi di king dem, di ed suoja dem, di powaful piipl dem, di aas dem an dem raida an di badi fi piipl we frii an piipl we a sliev, badi fi piipl we mata an piipl we no mata.”\n19Den mi si di wail animal an di king dem fram aal uova di worl an dem aami dem gyada op fi mek waar gens di raida pan di aas an fi im aami. 20Bot di wail animal an di faalz prafit we did du di mirikl dem fi di wail animal get kyapcha. Di faalz prafit did yuuz di mirikl dem fi fuul op di piipl dem we did tek di maak a di wail animal an di sitn we dem mek fi luk laik im fi piipl worship. Di tuu a dem get fling dong iina di liek a faiya we a bon wid solfa. 21Di res a piipl dem get kil wid di suod we kom outa di man we did de pan di aas mout. An aal a di bod dem nyam di badi a di piipl dem til dem tumok ful.\nContinue to Revilieshan 20 »